
			ก่อนออกเดินทาง…

“ศาลปกครองเป็นองค์กรตุลาการที่จัดตั้งขึ้นเป็นเอกเทศแยกต่างหากจากศาลยุติธรรม เพื่อทำหน้าที่พิจารณาพิพากษาคดีปกครอง ซึ่งเป็นคดีพิพาทระหว่างเอกชนกับหน่วยงานทางปกครองหรือเจ้าหน้าที่ของรัฐ หรือคดีพิพาทระหว่างหน่วยงานทางปกครองหรือเจ้าหน้าที่ของรัฐด้วยกันเอง ในเรื่องที่เกี่ยวกับการปฏิบัติหน้าที่ตามที่กฎหมายกำหนด




ดังนั้น ศาลในประเทศไทยจึงประกอบด้วย ศาลปกครองซึ่งเป็นศาลที่มีอำนาจในการพิจารณาพิพากษาคดีปกครองและศาลยุติธรรม ซึ่งเป็นศาลที่มีอำนาจในการพิจารณาพิพากษาคดีแพ่ง คดีอาญา และคดีอื่นๆ ที่กฎหมายกำหนดไว้เฉพาะ




การจัดกระบวนการยุติธรรมออกเป็นกระบวนการยุติธรรมทางปกครอง ซึ่งอยู่ในอำนาจของศาลปกครอง และกระบวนการยุติธรรมทางแพ่งและอาญา ซึ่งอยู่ในอำนาจของศาลยุติธรรม ทำให้ปัจจุบันประเทศไทยจัดอยู่ในระบบศาลที่เรียกว่า “ศาลคู่” ซึ่งต่างไปจากเดิมที่เป็นระบบ “ศาลเดี่ยว” ”

มาตรา 9 วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542บัญญัติว่า ศาลปกครองมีอำนาจพิจารณาพิพากษาหรือมีคำสั่งในเรื่องดังต่อไปนี้

	(1) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการโดยไม่ชอบด้วยกฎหมาย ไม่ว่าจะเป็นการออกกฎ คำสั่งหรือการกระทำอื่นใด เนื่องจากกระทำโดยไม่มีอำนาจหรือนอกเหนืออำนาจหน้าที่ หรือไม่ถูกต้องตามกฎหมาย หรือโดยไม่ถูกต้องตามรูปแบบขั้นตอน หรือวิธีการอันเป็นสาระสำคัญที่กำหนดไว้ สำหรับการกระทำนั้นหรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็นหรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ

	(2) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติหรือปฏิบัติหน้าที่ดังกล่าวล่าช้าเกินสมควร

	(3) คดีพิพาทเกี่ยวกับการกระทำละเมิด หรือความรับผิดอย่างอื่นของหน่วยงานทางปกครองหรือเจ้าหน้าที่ของรัฐ อันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

	(4) คดีพิพาทเกี่ยวกับสัญญาทางปกครอง

	(5) คดีที่มีกฎหมายกำหนดให้หน่วยงานทางปกครอง หรือเจ้าหน้าที่ของรัฐฟ้องคดีต่อศาล เพื่อบังคับให้บุคคลต้องกระทำหรือละเว้นกระทำอย่างหนึ่งอย่างใด

	(6) คดีพิพาทเกี่ยวกับเรื่องที่มีกฎหมายกำหนดให้อยู่ในเขตอำนาจศาลปกครอง▪

สถานีที่ 1
สอบตก เพราะหมดอายุ

	สอบตก เพราะหมดอายุ

		เทียบเคียงคำพิพากษาศาลปกครองสูงสุดที่ อ.10/2547

		“สอบได้เป็นเรื่องตลก สอบตกเป็นเรื่องธรรมชาติ” คำล่าวนี้ถ้าฟังอย่างผิวเผินก็เป็นประโยคเปรียบเปรยที่สร้างอารมณ์ขำขัน แต่ในเรื่องที่กำลังจะกล่าวถึงนี้คงต้องเพิ่มประโยคพ่วงท้ายอีกสักเล็กน้อยว่า “สอบได้เป็นเรื่องตลก สอบตก เป็นเรื่องธรรมชาติถ้าไม่คิดมากก็ไม่เป็นไร”

	เรื่องราวมีอยู่ว่า นายแท่ง หนุ่มไฟแรงผู้มีความชำนาญด้านการขับรถยนต์ ไปสอบเข้ารับการคัดเลือกเป็นพนักงานขับรถยนต์ของโรงพยาบาลสามช่าช่า ผลการสอบทำท่าว่านายแท่งจะได้รับการคัดเลือกเป็นพนักงานขับรถยนต์ของโรงพยาบาลฯ แต่โชคร้ายกลับมาเยือนนายแท่งโดยทันที เมื่อใบอนุญาตขับรถยนต์ของนายแท่งหมดอายุก่อนวันที่จะมาสมัครเข้ารับการคัดเลือก จึงส่งผลให้นายแท่งไม่ได้รับการคัดเลือก

	ก่อนจะสายเกินไป นายแท่งผู้ได้รับผลกระทบจากการไม่ได้รับคัดเลือกดังกล่าว จึงยื่นฟ้องต่อศาลปกครองว่า นายหน่องผู้อำนวยการโรงพยาบาลสามช่าช่ากระทำการไม่ถูกต้องตามกฎหมายและกระทำการโดยไม่มีอำนาจและไม่สุจริต เพราะนายหน่องได้ออกประกาศยกเลิกผลการสอบคัดเลือก เป็นพนักงานขับรถยนต์ของโรงพยาบาลสามช่าช่า ที่นายแท่งเป็นผู้ได้รับการคัดเลือกแต่ต้องถูกตัดสิทธิ เนื่องจากใบอนุญาตขับรถยนต์ส่วนบุคคลของตนเอง ได้สิ้นอายุก่อนวันที่จะเข้ามาสมัครรับการคัดเลือก โดยนายหน่องผู้อำนวยการโรงพยาบาลสามช่าช่า ได้ประกาศให้ผู้ได้รับการคัดเลือกสำรองเป็นผู้ได้รับการคัดเลือกแทนตนด้วย

	นายแท่ง จึงฟ้องศาลปกครองขอให้ศาลมีคำสั่งยกเลิกประกาศผลการคัดเลือกบุคคล เพื่อเป็นลูกจ้างชั่วคราวและให้ตนเองเป็นผู้ได้รับการคัดเลือกตามเดิม

	ศาลปกครองชั้นต้นพิจารณาแล้วเห็นว่า ประกาศของนายหน่องผู้อำนวยการโรงพยาบาลสามช่าช่า เรื่อง การรับสมัครบุคคลทำหน้าที่พนักงานขับรถยนต์ กำหนดคุณสมบัติให้ผู้สมัครต้องเป็นผู้ได้รับใบอนุญาตขับรถยนต์ตามกฎหมาย แสดงว่านายหน่องประสงค์จะรับคนที่สามารถปฏิบัติหน้าที่ขับรถยนต์ได้ทันที โดยไม่ต้องรอให้ไปขอหรือไปต่อใบอนุญาตขับรถยนต์ใหม่อีก ซึ่งตามมาตรา 42 วรรคหนึ่งแห่ง พ.ร.บ.รถยนต์ฯ กำหนดว่าผู้ขับรถต้องได้รับใบอนุญาตขับรถยนต์และต้องเป็นใบอนุญาตที่ยังไม่สิ้นอายุ

เพราะตามมาตรา 65 แห่ง พ.ร.บ. ฉบับเดียวกัน ได้กำหนดความผิดสำหรับผู้ที่ขับรถเมื่อใบอนุญาตขับรถยนต์สิ้นอายุไว้ อีกทั้งการต่ออายุใบอนุญาตขับรถยนต์ก็ต้องเป็นไปตามหลักเกณฑ์ วิธีการและเงื่อนไขที่กฎหมายกำหนด ดังนั้น จึงไม่แน่ว่าผู้ที่ไปขอต่ออายุใบอนุญาตดังกล่าว จะได้รับการอนุญาตให้ต่ออายุทุกรายเสมอไปหรือไม่ บุคคลที่ใบอนุญาตขับรถยนต์สิ้นอายุแล้วจึงไม่ใช่บุคคลที่โรงพยาบาลดังกล่าวประสงค์จะรับสมัครคัดเลือก เมื่อในวันยื่นใบสมัครปรากฏว่า ใบอนุญาตขับรถยนต์ของนายแท่งได้สิ้นอายุแล้ว นายแท่งจึงไม่ใช่ผู้ที่ได้รับใบอนุญาตขับรถยนต์ตามกฎหมาย และไม่มีคุณสมบัติตามประกาศรับสมัครดังกล่าว จึงไม่มีสิทธิเข้ารับการคัดเลือกให้เข้าทำงานในตำแหน่งพนักงานขับรถยนต์ ประกาศฉบับดังกล่าวที่ให้นายแท่งเป็นผู้ได้รับการคัดเลือก จึงเป็นประกาศที่ไม่ชอบด้วยกฎหมาย ดังนั้น การที่นายหน่องผู้อำนายการโรงพยาบาลสามช่าช่า ออกประกาศเพื่อยกเลิกผลการคัดเลือกนายแท่งเป็นลูกจ้างชั่วคราว จึงเป็นการกระทำที่ชอบด้วยกฎหมายแล้ว

	ศาลปกครองชั้นต้นจึงพิพากษายกฟ้อง

	นายแท่งก็ยังไม่ละความพยายามหลังจากที่ได้ฟังการพิจารณาพิพากษาของศาลปกครองชั้นต้น จึงได้ยื่นอุทธรณ์ต่อศาลปกครองสูงสุดว่าตนเองเป็นผู้มีคุณสมบัติครบถ้วน เนื่องจากเป็นผู้ได้รับใบอนุญาตขับรถยนต์ส่วนบุคคลมาแล้วประมาณ 9 ปีเศษ แม้ว่าใบอนุญาตดังกล่าวจะสิ้นอายุแล้วก็ตาม แต่ตนเองก็มีความชำนาญในการขับรถยนต์เป็นอย่างดี ซึ่งหลังจากสมัคร ตนเองก็ได้ต่อใบอนุญาตขับรถยนต์ส่วนบุคคลโดยถูกต้องแล้ว ประกอบกับในวันรับสมัครนั้น นายหน่อง ผู้อำนวยการโรงพยาบาลสามช่าช่าก็ไม่ได้ทักท้วง จึงถือว่าเป็นการยอมรับว่าแม้ใบอนุญาตขับรถยนต์ส่วนบุคคลของตนเองจะสิ้นอายุ ก็ไม่ถือเป็นสาระสำคัญการคัดเลือกตนเองแล้วมายกเลิกการคัดเลือกภายหลัง จึงเป็นการกระทำที่ไม่ชอบด้วยกฎหมาย

	ศาลปกครองสูงสุดวินิจฉัยว่าการที่ใบอนุญาตขับรถยนต์ของนายแท่งสิ้นอายุแล้วขณะที่ยื่นใบสมัคร มีผลเท่ากับนายแท่งไม่ใช่ผู้ที่ได้รับใบอนุญาตขับรถยนต์ตามกฎหมาย แต่เป็นเพียงผู้เคยได้รับใบอนุญาตขับรถยนต์ส่วนบุคคลมาแล้วเท่านั้น ซึ่งย่อมไม่แตกต่างไปจากบุคคลทั่วไปที่ไม่มีใบอนุญาตให้ขับรถยนต์แต่อย่างใด และหากนายหน่องผู้อำนวยการโรงพยาบาลสามช่าช่า ประสงค์จะให้บุคคลทั่วไปสมัครได้โดยให้ขอใบอนุญาตขับรถยนต์ในภายหลัง ก็ไม่มีความจำเป็นต้องกำหนดข้อความตามประกาศดังกล่าว ด้วยเหตุนี้ นายแท่งจึงเป็นผู้ขาดคุณสมบัติที่จะสมัครเข้ารับการคัดเลือกพนักงานขับรถยนต์ตามประกาศ และการที่นายแท่งได้รับใบอนุญาตขับรถยนต์ส่วนบุคคลโดยถูกต้องในภายหลังจากที่ได้สมัครแล้ว ย่อมไม่ทำให้คุณสมบัติในการสมัครเข้ารับการคัดเลือกมีผลสมบูรณ์ย้อนหลังแต่อย่างใด ประกอบกับการที่นายหน่องได้รับใบสมัครของผู้ฟ้องคดีไว้ และประกาศให้นายแท่งเป็นผู้ได้รับการคัดเลือกด้วยความผิดหลง อันเนื่องมาจากการตรวจสอบคุณสมบัติของผู้สมัคร จึงเป็นการกระทำที่ไม่ชอบด้วยกฎหมาย อันมีเหตุมาจากนายแท่งได้ให้ข้อมูลไม่ถูกต้องครบถ้วน กรณีนี้จึงไม่ผูกพันนายหน่องที่จะต้องรับนายแท่งให้เข้าทำงาน นายหน่องจึงมีอำนาจที่จะเพิกถอนประกาศดังกล่าวซึ่งเป็นคำสั่งทางปกครองได้ตามมาตรา 49 และมาตรา 50 แห่ง พ.ร.บ.วิธีปฏิบัติราชการทางปกครองฯ

	ศาลปกครองสูงสุดพิพากษายืนตามคำพิพากษาศาลปกครองชั้นต้น

	จากเรื่องราวที่กล่าวมาข้างต้นสอนให้รู้ว่า สอบได้เป็นเรื่องตลก แต่ถ้าสอบตกคงไม่เป็นเรื่องธรรมชาติเสมอไป ถ้านั่นหมายถึงหน้าที่การงานในอนาคตดังกรณีของนายแท่ง ผู้ฟ้องคดี ▪ 

สถานีที่ 2 
ขอทาง

ขอทาง

เทียบเคียงคำพิพากษาศาลปกครองสูงสุด ที่ อ.17/2547

		คดีพิพาทเกี่ยวกับที่ดินเป็นคดีเป็นพิพาทอีกประเภทหนึ่งที่เข้าสู่การพิจารณาพิพากษาของศาลปกครองเป็นจำนวนมาก ซึ่งเรื่องที่จะกล่าวถึงต่อไปนี้ เป็นกรณีศึกษาที่น่าสนใจเกี่ยวกับการที่เจ้าหน้าที่ของรัฐมีคำสั่งออก น.ส. 3ก. โดยไม่ชอบด้วยกฎหมาย

	เรื่องราวเกิดจากว่า นางสาวสุดสวยชาวบ้านคนหนึ่งของหมู่บ้านหนึ่งสอง ไม่สามารถเดินทางในถนนที่เดิมเคยใช้เป็นทางสัญจรไปมาได้อย่างสะดวก และเป็นทางที่คนในหมู่บ้านยังได้ใช้ประโยชน์ เพื่อชักลากซุงจากป่าเข้าสู่หมู่บ้านอีกด้วย ทั้งนี้เป็นผลมาจากการที่นายสุดหล่อ เจ้าพนักงานที่ดินจังหวัดสามสี่ มีคำสั่งออก น.ส. 3ก. ทับทางสัญจรดังกล่าว อีกทั้งผู้ครอบครองที่ดินยังได้ใช้เครื่องจักรทำลายและปิดเส้นทาง รวมทั้งปิดทางวางท่อส่งน้ำเพื่อการเกษตรที่อยู่ใกล้อ่างเก็บน้ำด้วย เมื่อทางที่เคยใช้ประโยชน์มานานถูกปิดกั้น นางสาวสุดสวยจึงได้ไปร้องเรียนต่อนายอำเภอ นายอำเภอจึงได้ตั้งคณะกรรมการตรวจสอบข้อเท็จจริงเกี่ยวกับเรื่องนี้ขึ้น ซึ่งเมื่อคณะกรรมการตรวจสอบข้อเท็จจริงจากภาพถ่ายทางอากาศและจากคำบอกเล่าของราษฎรแล้ว ก็สรุปว่าน่าจะมีทางสาธารณประโยชน์ตัดผ่านที่ดิน น.ส. 3ก. ดังกล่าวจริง เมื่อเหตุการณ์เป็นเช่นนี้ นายอำเภอจึงสั่งให้นายสุดหล่อ เจ้าพนักงานที่ดิน ตรวจสอบหลักฐานที่ดิน น.ส. 3ก. อีกครั้ง จากนั้นไม่นาน นายสุดหล่อซึ่งเป็นเจ้าพนักงานที่ดิน ได้แจ้งผลการตรวจสอบว่า น.ส. 3ก. ดังกล่าว ออกโดยถูกต้องตามกฎหมายแล้วโดยการเดินสำรวจเพื่อออก น.ส. 3ก. ฉบับดังกล่าวนั้น ได้ถือเอาการนำชี้ของนายดำดี ผู้ใหญ่บ้านหมู่บ้านหนึ่งสอง โดยนายดำดีได้ให้ถ้อยคำแก่ตนว่า ทางดังกล่าวเกิดจากรถลากซุงไม้วิ่งผ่านไปมา ไม่มีสภาพเป็นทางสาธารณะแต่อย่างใด ตนจึงได้ถือตามการชี้นำนั้น

	เมื่อความเห็นของทั้งสองฝ่ายไม่ลงรอยกัน นางสาวสุดสวย จึงขอเป็นตัวแทนของชาวบ้านผู้ได้รับความเดือดร้อน จากคำสั่งดังกล่าวฟ้องคดีต่อศาลปกครองเพื่อขอให้เพิกถอนการออก น.ส. 3ก. ฉบับเจ้าปัญหา

	ศาลปกครองชั้นต้นพิจารณาแล้วเห็นว่า จากหลักฐานระวางรูปถ่ายทางอากาศปรากฏลวดลายเส้นทางพิพาทอย่างชัดเจน และเมื่อพิจารณาประกอบการให้ถ้อยคำของผู้นำทำการสำรวจ ผู้ใหญ่บ้าน และนายอำเภอ แล้วเห็นว่า เส้นทางที่พิพาทเป็นทางสาธารณประโยชน์ที่มีอยู่ก่อนการเข้าจับจองที่ของราษฎร ดังนั้น ในการออก น.ส. 3ก. ของนายสุดหล่อเจ้าพนักงานที่ดินจังหวัดสามสี่

โดยมิได้กันทางสาธารณประโยชน์ออกจากที่ดินเพื่อออก น.ส. 3ก. แต่ได้กันทางสาธารณประโยชน์ไว้อีกด้านหนึ่ง ทั้งที่เส้นทางดังกล่าวมิได้มีอยู่จริง จึงเป็นการที่เจ้าหน้าที่ของรัฐใช้ดุลพินิจในการรับฟังข้อเท็จจริง โดยปราศจากข้อเท็จจริงที่สนับสนุนการใช้ดุลพินิจดังกล่าวได้ แม้นายสุดหล่อจะอ้างว่าในการออก น.ส. 3ก. ดังกล่าว ได้ดำเนินการถูกต้องตามขั้นตอนของกฎหมายแล้วก็ตาม แต่โดยที่การออก น.ส. 3ก. นี้ เป็นการเดินสำรวจโดยใช้รูปถ่ายทางอากาศ เมื่อปรากฏข้อเท็จจริงที่ขัดแย้งกับระวางรูปถ่ายทางอากาศ เจ้าหน้าที่ของรัฐจะต้องใช้ดุลพินิจในการตรวจสอบอย่างรอบคอบ ศาลปกครองชั้นต้นจึงพิพากษาให้เพิกถอน น.ส. 3ก. ฉบับดังกล่าว

	เมื่อนายสุดหล่อ เจ้าพนักงานที่ดินจังหวัดสามสี่ได้รับฟังคำพิพากษาของศาลปกครองชั้นต้นแล้ว จึงได้ยื่นอุทธรณ์ต่อศาลปกครองสูงสุดเพื่อขอให้วินิจฉัยชี้ขาดก่อนที่จะบังคับให้เป็นไปตามคำพิพากษาของศาลปกครองชั้นต้น

	ศาลปกครองสูงสุดพิเคราะห์แล้วเห็นว่า มีประเด็นต้องวินิจฉัยว่า น.ส. 3ก. ฉบับดังกล่าว ออกโดยชอบด้วยกฎหมายหรือไม่ ซึ่งการจะวินิจฉัยในประเด็นดังกล่าว ต้องได้ข้อเท็จจริงที่ชัดแจ้งว่าทางพิพาทเป็นทางสาธารณประโยชน์ ซึ่งข้อเท็จจริงรับฟังได้ว่า เส้นทางพิพาทเกิดจากรถลากซุงใช้วิ่งผ่านไปมา โดยปรากฏรูปรอยเส้นทางดังกล่าวในรูปถ่ายทางอากาศของกรมแผนที่ทหาร และราษฎรที่ได้เข้าร่วมตรวจสอบทางพิพาทพร้อมกับคณะกรรมการตรวจสอบข้อเท็จจริง ได้ยืนยันว่าเป็นทางสาธารณประโยชน์ใช้เดินทางมานานประมาณยี่สิบปี และคณะกรรมการฯ ได้สอบปากคำนายดำดี ผู้ใหญ่บ้านและราษฎรหมู่บ้านหนึ่งสองแล้ว มีความเห็นว่าน่าเชื่อว่าเส้นทางที่เกิดข้อพิพาทเป็นทางสาธารณประโยชน์จริง ในขณะที่นายสุดหล่อ เจ้าพนักงานที่ดินจังหวัดสามสี่อ้างว่า ในการเดินสำรวจเพื่อออก น.ส. 3ก. ดังกล่าว นายดำดี ผู้ใหญ่บ้านในฐานะผู้ปกครองท้องที่ ซึ่งได้รับมอบหมายจากนายอำเภอได้ให้ถ้อยคำว่า ทางดังกล่าวเกิดจากรถลากซุงไม้วิ่งผ่านไปมา 

ไม่เป็นสภาพทางสาธารณประโยชน์ และนายดำดีเห็นว่า การที่จะถือว่าทางสายใดเป็นทางสาธารณประโยชน์หรือไม่ ขึ้นอยู่กับการนำชี้ของผู้ปกครองท้องที่เป็นสำคัญ รวมถึงจะต้องพิจารณาประกอบกับสภาพการเป็นทางสาธารณประโยชน์ ที่ประชาชนใช้ประโยชน์ร่วมกันด้วย กรณีที่การเดินสำรวจมีสภาพที่แตกต่างจากแผนที่รูปถ่ายทางอากาศ กรมที่ดินจะถือตามการนำชี้ของผู้ปกครองท้องที่มาโดยตลอด ซึ่งขัดแย้งกับคำชี้แจงของสำนักงานที่ดินจังหวัดสามสี่ที่ชี้แจงว่า ได้พิจารณาหลักฐานระวางรูปถ่ายทางอากาศ ประกอบรายงานผลการตรวจสอบของคณะกรรมการตรวจสอบข้อเท็จจริงแล้วเห็นว่า เส้นทางพิพาทเป็นทางสาธารณประโยชน์ประกอบกับการนำชี้ของนายดำดีผู้ใหญ่บ้านเป็นการนำชี้แนวเขตทางสาธารณประโยชน์ขึ้นมาใหม่ ทั้งที่ไม่ปรากฏรูปรอยเส้นทางในรูปถ่ายทางอากาศ ซึ่งนายอำเภอได้สอบถามประชาชนบริเวณใกล้เคียงพบว่าเป็นทางที่สร้างขึ้นมาใหม่จริง เนื่องจากเจ้าของที่ดินต้องการปิดเส้นทางพิพาท จึงเชื่อได้ว่าเส้นทางพิพาทดังกล่าว ราษฎรได้ใช้เดินทางเป็นระยะเวลานานแล้วโดยไม่มีผู้ใดหวงห้าม จนกระทั่งได้มีการออก น.ส. 3ก. ในภายหลัง การที่พื้นที่ดังกล่าวมีสภาพเป็นทางสาธารณประโยชน์แล้ว เมื่อนายสุดหล่อเจ้าพนักงานที่ดินจังหวัดสามสี่มิได้กันแนวเขตทางสาธารณประโยชน์ออกจากที่ดิน น.ส. 3ก. ดังกล่าว จึงเป็นการออก น.ส. 3ก. ที่มิชอบด้วยกฎหมายซึ่งเป็นคดีพิพาทตามมาตรา 9 วรรคหนึ่ง (1) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	ศาลปกครองสูงสุดจึงพิพากษา ให้เพิกถอน น.ส. 3ก. ฉบับดังกล่าวบางส่วนเฉพาะส่วนที่ทับทางสาธารณประโยชน์ ▪

สถานีที่ 3
ขับรถ ต้องปฏิบัติตามกฎจราจร


20

ขับรถ ต้องปฏบัติตามกฎจราจร

เทียบเคียงคำพิพากษาศาลปกครองสูงสุด ที่ ฟ.5/2547

	ปัจจุบันจำนวนรถยนต์บนท้องถนนมีเพิ่มขึ้นเป็นจำนวนมาก ทำให้เกิดปัญหาต่างๆ ตามมาอย่างลีกเลี่ยงไม่ได้ อาทิ ปัญหาด้านมลพิษทางเสียง มลพิษทางอากาศ ปัญหาด้านคุณภาพชีวิตของคนในสังคม และที่สำคัญคือปัญหาด้านอุบัติเหตุ ซึ่งทำให้เกิดการสูญเสียชีวิตและทรัพย์สินไม่เว้นในแต่ละวัน หน่วยงานของรัฐที่รับผิดชอบในเรื่องดังกล่าวจึงต้องวางกฎระเบียบ เพื่อเป็นมาตรการป้องกันและลดอุบัติเหตุบนท้องถนนที่อาจจะเกิดขึ้นได้ทุกเวลา

	จะเกิดอะไรขึ้นถ้าผู้ที่ต้องปฏิบัติตามกฎรู้สึกว่ากฎที่ออกมานั้นทำให้ตัวเองได้รับความเดือดร้อน ลองมาติดตามเรื่องของนายเชนกัน เรื่องราวมีอยู่ว่า เมื่อกิจการรถตู้รับส่งผู้โดยสารของนายเชนเกิดภาวะการขาดทุนขึ้น นายเชนจึงต้องปรับเปลี่ยนช่องทางการทำธุรกิจใหม่ โดยได้ปรับเปลี่ยนกิจการจากรถตู้รับส่งคน มาเป็นรถตู้ขนสินค้าไปขายตามที่ต่างๆ แต่การปรับเปลี่ยนไม่สามารถทำได้ง่ายๆ ดังใจนึก เพราะมีกฎระเบียบเกี่ยวกับเรื่องนี้ไว้ให้ปฏิบัติตามว่าผู้ที่ต้องการจะประกอบกิจการขนส่งสินค้านั้น จะต้องได้รับใบอนุญาตประกอบการขนส่งส่วนบุคคล ว่าด้วยรถที่ใช้ในการขนส่งสัตว์และสิ่งของ และจะต้องปฏิบัติตามระเบียบอื่นๆ ที่กฎกระทรวงฉบับที่ 4 (พ.ศ. 2524) ฯ ออกตามความในพระราชบัญญัติการขนส่งทางบก พ.ศ. 2522 และฉบับที่ 50 (พ.ศ. 2537) ฯ ออกตามความในพระราชบัญญัติการขนส่งทางบก พ.ศ. 2522 กำหนดไว้

	นายเชนเหลียวดูกฎระเบียบแล้วเห็นว่าไม่ยุติธรรมและก่อความเดือดร้อนแก่ตนเอง เพราะเดิมรถตู้ของนายเชน ที่สามารถออกรถได้ตลอดวัน เมื่อจดทะเบียนเปลี่ยนแปลงประเภทเป็นรถบรรทุกของแล้ว ไม่สามารถอออกรถได้ทุกเวลาเหมือนเดิม เพราะมีกฎระเบียบที่ห้ามรถบรรทุกของวิ่งในบางเวลา เช่น ในช่วงเช้าและช่วงเย็น นอกจากนี้กรมการขนส่งทางบกยังกำหนดให้ผู้ขับรถบรรทุกของ จะต้องมีใบอนุญาตขับรถส่วนบุคคลชนิดที่ 2 หรือชนิดที่ 3 ซึ่งนายเชนมองว่าเป็นการยากที่จะหาผู้ได้รับใบอนุญาตดังกล่าวมาขับรถได้ เพราะการขับรถขนาดใหญ่มีรายได้ที่ดีกว่าหรือถ้าจะจ้างผู้ที่มีใบอนุญาตดังกล่าว ก็ต้องเสียค่าจ้างแพงกว่าจ้างคนขับรถทั่วไป นอกจากนี้ การที่กรมการขนส่งทางบกออกกฎให้ใช้ป้ายทะเบียนใหญ่ทำให้ไม่สะดวกในการใช้รถ เพราะต้องถูกตรวจตราจากด่านตรวจขนส่งขนาดใหญ่ตามต่างจังหวัด ซึ่งมีรถรอตรวจเป็นจำนวนมาก และนายเชนยังต้องจัดให้มีสมุดประจำรถ รายงานประวัติผู้ประจำรถ ใบกำกับสินค้า และเอกสารอื่นๆ ไว้ประจำรถอีก นายเชนมองว่าเรื่องนี้ไม่ยุติธรรม เพราะเมื่อขึ้นทางด่วนหรือผ่านด่าน รถตู้ของนายเชนเสียค่าผ่านทางเท่ากับรถ 4 ล้อ


22

และการที่รถรุ่นเดียวกันถ้าจดทะเบียนส่วนบุคคลก็สามารใช้ใบอนุญาตขับรถส่วนบุคคลได้ แต่รถของนายเชนซึ่งมีเพียงคนขับรถกับสินค้ากลับต้องมีใบอนุญาตพิเศษ ซึ่งมีเงื่อนไขมากมายตามที่กล่าวมาข้างต้น

	ด้วยเหตุผลตามที่กล่าวมา นายเชนมีความคิดเห็นว่าการออกกฎที่เกี่ยวข้องกับเรื่องดังกล่าวเป็นการเลือกปฏิบัติ ขาดหลักของความเป็นธรรมและความถูกต้อง และเป็นการละเมิดสิทธิของประชาชน จึงยื่นฟ้องต่อศาลปกครองเพื่อขอให้ศาลเพิกถอนกฎที่เกี่ยวข้องในเรื่องดังกล่าว

	ศาลปกครองสูงสุดพิเคราะห์แล้วเห็นว่า กฎกระทรวงฉบับที่ 4 (พ.ศ. 2524)ฯ ออกตามความในพระราชบัญญัติการขนส่งทางบก พ.ศ. 2522 ซึ่งนายเชนเห็นว่าไม่ยุติธรรมกับตนนั้น มีวัตถุประสงค์เพื่อควบคุมรถที่ใช้ในการประกอบการขนส่งให้มีความเหมาะสมในการขนส่ง มีสภาพมั่นคงแข็งแรงและไม่ก่อให้เกิดอันตรายต่อชีวิต ร่างกายและทรัพย์สินของประชาชน การกำหนดกฎเกณฑ์ในการขอนุญาตและการอนุญาตก็เป็นไปตามที่พระราชบัญญัติการขนส่งทางบก พ.ศ. 2522 บัญญัติไว้ และสอดคล้องกับเจตนารมณ์แห่งพระราชบัญญัติดังกล่าว ส่วนกฎกระทรวงฉบับที่ 50 (พ.ศ. 2537) ฯ ซึ่งบัญญัติว่า ผู้ที่ได้รับใบอนุญาตประกอบการขนส่งตามประเภทที่กำหนด จะต้องจัดให้มีสมุดประจำรถ ประวัติผู้ประจำรถและหรือใบกำกับสินค้าที่ทำการขนส่ง และต้องทำรายงานเกี่ยวกับการขนส่งและอุบัติเหตุที่เกิดขึ้นด้วย ก็เป็นไปตามที่พระราชบัญญัติการขนส่งทางบก พ.ศ. 2522 บัญญัติไว้ และสาเหตุที่หน่วยงานราชการออกกฎกระทรวงฉบับนี้ก็เพราะว่า ในปัจจุบันเวลามีอุบัติเหตุบนถนน ผู้ได้รับใบอนุญาตประกอบการขนส่งมักปกปิดไม่ให้ความร่วมมือ ในการตามตัวผู้ขับรถมาดำเนินคดีตามกฎหมายและบางครั้งผู้ได้รับใบอนุญาตขนส่งมักใช้ค่าตอบแทนจูงใจให้ผู้ขับรถทำงานจนเกินกำลัง ทำให้ต้องหันไปพึ่งยาเสพติด ซึ่งเป็นต้นเหตุของอุบัติเหตุทางถนน การที่กฎกระทรวงฉบับนี้กำหนดให้มีประวัติผู้ประจำรถก็เพื่อให้สามารถตามตัวผู้ขับรถมาดำเนินคดีได้


23

ใบกำกับสินค้าก็สามารถใช้เป็นหลักฐานเอาผิดกับผู้ประกอบการที่ทำผิดกฎหมายได้ และรายงานเกี่ยวกับการขนส่งและอุบัติเหตุ ก็เป็นข้อมูลสำคัญในการจัดระเบียบการขนส่ง ศาลจึงเห็นว่ากฎกระทรวงฉบับนี้ออกมา เพื่อจัดระเบียบการประกอบการขนส่ง วางมาตรการเพื่อป้องกันและลดอุบัติเหตุทางถนน ซึ่งเป็นประโยชน์กับทั้งราชการและประชาชน การออกกฎกระทรวงดังกล่าวจึงเป็นการใช้ดุลพินิจ ในการดำเนินการตามขั้นตอนและวิธีการตามกฎหมายโดยชอบแล้ว ข้ออ้างที่นายเชนยกขึ้นกล่าวอ้างยังไม่มีเหตุให้ศาลเพิกถอนกฎกระทรวงดังกล่าว ศาลปกครองสูงสุดจึงพิพากษายกฟ้อง

	นายเชนซึ่งนำรถตู้ของตนไปขออนุญาตประกอบการขนส่งสินค้า จึงต้องปฏิบัติตามที่กฎกระทรวงกำหนดไว้ทุกประการ ▪

สถานีที่ 4
งานนี้พ่อไม่เกี่ยว

งานนี้พ่อไม่เกี่ยว

เทียบเคียงคำพิพากษาศาลปกครองสูงสุด ที่ อ.50/2546

	การเข้ารับราชการตำรวจ ถือเป็นความใฝ่ฝันอับดับต้นๆ ของชายไทยอกสามศอก ที่ครั้งหนึ่งในชีวิตจะได้ทำหน้าที่เป็นผู้พิทักษ์สันติราษฎร์คอยบำบัดทุกข์บำรุงสุขให้แก่ประชาชนทั่วไป 

	ด้วยอาชีพตำรวจเป็นผู้ทำหน้าที่รักษากฎหมาย มีอาวุธปืนเป็นเครื่องมือในการปราบปรามโจรผู้ร้าย จึงทำให้การคัดเลือกผู้ที่จะมาทำหน้าที่สำคัญดังกล่าว ต้องมีหลักเกณฑ์ในการคัดเลือกที่ชัดเจน เคร่งครัด แต่อย่างไรก็ตามหลักเกณฑ์ต่างๆ ที่กำหนดขึ้นนั้น จะต้องเป็นไปตามที่กฎหมายกำหนดไว้ด้วย

	กรณีที่จะกล่าวถึงนี้ เป็นคดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ กระทำการโดยไม่ชอบด้วยกฎหมาย โดยการออกคำสั่งนอกเหนืออำนาจหน้าที่และไม่ถูกต้อง ซึ่งเกิดกับลูกชายของนายยอดยิ่ง หนุ่มใหญ่จากหมู่บ้านรวมชาย ณ จังหวัดแห่งหนึ่ง

	เรื่องราวมีอยู่ว่า นายยอดยิ่ง บุรุษธรรมดาที่มีลูกชายที่ไม่ธรรมดา มีนามว่า นายรักดี ที่มีความเพียรพยายามในการศึกษาหาความรู้ จนสามารถสอบผ่านข้อเขียนในการสอบคัดเลือกเป็นนักเรียนพลตำรวจ รวมทั้งผ่านการทดสอบร่างกาย บุคลิกภาพ และผ่านการสัมภาษณ์โดยเรียบร้อยเหลืออีกเพียงขั้นตอนเดียวคือ ขั้นตอนของการตรวจสอบในด้านประวัติคดีอาญาและสืบความประพฤติ ซึ่งคณะอนุกรรมการอำนวยการคัดเลือกตรวจสอบแล้วก็พบว่า นายรักดี เป็นผู้มีความประพฤติเรียบร้อย ไม่เคยมีประวัติเสื่อมเสีย แต่เท่านั้นยังไม่พอ เนื่องจากตามนโยบาลที่กำหนดไว้นั้นได้กำหนดแนวทางในการตรวจสอบประวัติว่า ให้ตรวจสอบครอบคลุมไปถึงบิดามารดา และพี่น้องสายเลือดเดียวกันด้วย โชคชะตาจึงพลิกผันเมื่อคณะอนุกรรมการอำนวยการคัดเลือกตรวจสอบพบว่า นายยอดยิ่งผู้เป็นบิดานั้น ถูกกล่าวหาว่าเคยมีส่วนพัวพันกับการค้ายาเสพติด ภายหลังการพิจารณาหลายครั้ง ในที่สุดที่ประชุมก็มีมติไม่รับนายรักดีเข้าเป็นนักเรียนพลตำรวจ เนื่องจากเป็นผู้บกพร่องในศีลธรรมอันดี ความฝันที่จะเป็นนักเรียนพลตำรวจที่เคยคิดว่าใกล้จะเป็นความจริงแล้ว กลับเลือนลางลงอีกครั้ง นายยอดยิ่งจึงมีหนังสืออุทธรณ์ขอความเป็นธรรมไปยังผู้รับผิดชอบในการจัดสอบคัดเลือก แต่รอเป็นระยะเวลานานแล้วก็ไม่ได้รับคำตอบนายยอดยิ่งในฐานะบิดาจึงได้ดำเนินการแทนนายรักดีโดยนำคดีมาฟ้องศาลปกครองขอให้ศาลเพิกถอนประกาศผลการสอบดังกล่าว

	ศาลปกครองชั้นต้นพิจารณาแล้วเห็นว่า การที่นายยอดยิ่งและภริยาซึ่งเป็นบิดามารดาของนายรักดีจะมีส่วนเกี่ยวข้องกับการค้ายาเสพติดจริงหรือไม่ก็ตาม ก็เป็นเรื่องความประพฤติของนายยอดยิ่งและภริยาเท่านั้น ไม่อาจถือได้ว่านายรักดีเป็นผู้ขาดคุณสมบัติการเข้ารับราชการตำรวจ เพราะบกพร่องในศีลธรรมอันดี ตามมาตรา 41 (7) แห่งพระราชบัญญัติระเบียบข้าราชการตำรวจ พ.ศ. 2521 อันเนื่องมาจากการกระทำของบุคคลอื่น ที่มิใช่เป็นการกระทำของตนเองแต่อย่างใด จึงพิพากษาให้เพิกถอนประกาศผลการสอบดังกล่าว

	เมื่อศาลปกครองชั้นต้นพิพากษาให้เพิกถอนประกาศฯ หน่วยงานที่รับผิดชอบจึงยื่นอุทธรณ์คำพิพากษาของศาลปกครองชั้นต้น โดยอ้างว่าการวินิจฉัยของศาลยังคลาดเคลื่อนไม่ตรงตามข้อเท็จจริงและบทกฎหมาย จึงขอให้ศาลพิพากษายกฟ้อง

	ศาลปกครองสูงสุดพิเคราะห์แล้วเห็นว่า พระราชบัญญัติระเบียบข้าราชการตำรวจ พ.ศ. 2521 กำหนดคุณสมบัติเฉพาะตัวของผู้ที่จะได้รับคัดเลือก โดยเฉพาะในมาตรา 41 (7) ว่าต้องไม่เป็นผู้บกพร่องในศีลธรรมอันดี รวมทั้งประมวลระเบียบการตำรวจไม่เกี่ยวกับคดี ลักษณะที่ 3 บทที่ 1 ข้อ 10 ที่กำหนดว่า กรณีอย่างไรจะถือว่าเป็นผู้บกพร่องในศีลธรรมอันดีตามมาตรา 41 (7) แห่งพระราชบัญญัติดังกล่าว ต่างก็มีความหมายเฉพาะเจาะจงว่า ผู้ที่จะได้รับการคัดเลือกหรือผู้ที่จะผ่านการสอบแข่งขันเป็นข้าราชการตำรวจ ต้องไม่เป็นผู้บกพร่องในศีลธรรมอันดี มิได้หมายรวมถึงบุคคลอื่นที่เกี่ยวข้อง เช่น บิดามารดา และพี่น้องสายเลือดเดียวกัน หรือผู้ปกครองของผู้ที่จะได้รับการคัดเลือก หรือผู้ที่จะสอบแข่งขันเป็นข้าราชการตำรวจ ซึ่งหมายความว่า กฎหมายมีเจตนารมณ์เพียงตรวจสอบความประพฤติ และพฤติการณ์ของตัวผู้สมัครสอบเท่านั้นไม่ได้รวมถึงบิดามารดาด้วย การที่หน่วยงานที่รับผิดชอบมีประกาศตัดสิทธิของนายรักดี ไม่ให้ผ่านข้อเขียนในการสอบคัดเลือกเข้าเป็นนักเรียนพลตำรวจ เพราะถือว่าเป็นผู้บกพร่องในศีลธรรมอันดีตามมาตรา 41 (7) แห่งพระราชบัญญัติระเบียบข้าราชการตำรวจ พ.ศ. 2521 

จึงเป็นการออกคำสั่งนอกเหนืออำนาจหน้าที่และไม่ถูกต้องศาลปกครองสูงสุดจึงพิพากษา  ให้เพิกถอนประกาศผลสอบคัดเลือกบุคคล เข้าเป็นนักเรียนพลตำรวจของโรงเรียนตำรวจภูธร ประจำปี 2545 ในบัญชีรายชื่อผู้ไม่ผ่านการสอบคัดเลือกเฉพาะส่วนของนายรักดี โดยให้ถือว่านายรักดีเป็นผู้สอบคัดเลือกได้ และให้สำนักงานตำรวจแห่งชาติดำเนินการจัดให้นายรักดี ได้เข้าเป็นนักเรียนพลตำรวจของโรงเรียนตำรวจภูธร ในปีการศึกษาแรกหลังจากศาลมีคำพิพากษา ▪

สถานีที่ 5 
เกือบเสียสิทธิ

 เกือบเสียสิทธิ 

เทียบเคียงคำพิพากษาศาลปกครองสูงสุดที่ อ.24/2548

	หน้าที่ที่สำคัญอย่างหนึ่งของพลเมืองที่ดีก็คือ การไปใช้สิทธิเลือกตั้งเพื่อคัดสรรคนดีมีความรู้ความสามารถ เข้ามาบริหารประเทศ แต่ถ้าหากว่าเราละเลยหน้าที่พลเมืองที่ดีไม่สนใจเหตุบ้านการณ์เมือง นอนหลับทับสิทธิ วันหนึ่งอาจจะเกิดผลเสียตามมาทีหลัง อย่างที่เราคาดไม่ถึงเหมือนอย่างที่เกิดขึ้นกับนายโอ่งดินก็เป็นได้

	เรื่องนี้เกิดขึ้นเมื่อนายโอ่งดินได้เห็นประกาศรับสมัครผู้ใหญ่บ้านในตำบลของตน และคิดว่าตนเองก็มีคุณสมบัติเหมาะสมกับตำแหน่งนี้ จึงกลับไปรวบรวมเอกสารหลักฐานต่างๆ ที่เกี่ยวข้องและรีบไปยื่นใบสมัครเป็นคนแรก หลังจากนั้นไม่นานก็ได้รับคำสั่งไม่รับใบสมัครของตนจากนายอำเภอ โดยให้เหตุผลว่าทางคณะกรรมการเลือกผู้ใหญ่ได้ตรวจสอบพบว่า นายโอ่งดินไม่ได้ไปใช้สิทธิเลือกตั้งสมาชิกวุฒิสภาครั้งที่ผ่านมา โดยไม่ได้แจ้งเหตุที่ไม่ไปใช้สิทธิเลือกตั้งดังกล่าว จึงมีผลให้นายโอ่งดินเสียสิทธิที่จะสมัครรับเลือกเป็นผู้ใหญ่บ้าน นายโอ่งดินกลับมานั่งคิดทบทวนถึงเหตุการณ์ที่ผ่านมา จึงนึกได้ว่าในระหว่างที่มีการเลือกตั้งสมาชิกวุฒิสภาที่ผ่านมานั้น ตนเองอุปสมบทอยู่จึงทำให้ไม่สามารถไปใช้สิทธิเลือกตั้งได้ เนื่องจากเป็นพระภิกษุ นายโอ่งดินจึงได้อุทธรณ์คำสั่งนั้นพร้อมชี้แจงแสดงหลักฐานโดยมีใบสมัครขอบรรพชาอุปสมบท หนังสือรับรองการบรรพชาอุปสมบท รวมทั้งภาพถ่ายของตนขณะทำพิธีอุปสมบทส่งให้กับนายอำเภอ แต่ทว่านายอำเภอก็ยังมีคงมีหนังสือแจ้งผลการวินิจฉัยอุทธรณ์ ยืนยันถึงการเสียสิทธิสมัครรับเลือกเป็นผู้ใหญ่บ้านของนายโอ่งดินเหมือนเดิม นายโอ่งดินจึงนำคดีนี้มาฟ้องต่อศาลปกครอง

	ศาลปกครองสูงสุดพิเคราะห์แล้วเห็นว่า ก่อนที่จะถึงวันเลือกตั้งสมาชิกวุฒิสภานั้น คณะกรรมการการเลือกตั้งประจำจังหวัดได้จัดทำบัญชีรายชื่อผู้มีสิทธิเลือกตั้งตามทะเบียนบ้าน ซึ่งในขณะนั้นนายโอ่งดินมีชื่ออยู่ในบัญชีรายชื่อผู้มีสิทธิเลือกตั้ง ต่อมานายโอ่งดินได้เข้าอุปสมบทและอุปสมบทอยู่จนถึงวันเลือกตั้งสมาชิกวุฒิสภา จึงทำให้ไม่สามารถไปใช้สิทธิเลือกตั้ง เนื่องจากมีสถานภาพเป็นพระภิกษุซึ่งเป็นบุคคลที่มีลักษณะต้องห้ามไม่ให้ใช้สิทธิเลือกตั้ง ดังนั้น นายโอ่งดินจึงไม่จำเป็นต้องแจ้งเหตุที่ไม่อาจไปใช้สิทธิเลือกตั้งดังกล่าวได้ การที่นายอำเภอมีคำสั่งไม่รับใบสมัครรับเลือกเป็นผู้ใหญ่บ้านของนายโอ่งดินจึงไม่ชอบด้วยกฎหมาย ศาลปกครองสูงสุดจึงพิพากษาให้เพิกถอนคำสั่งของนายอำเภอนั้นเสีย โดยให้มีผลย้อนหลังไปถึงวันที่นายอำเภอออกคำสั่งนั้น ทำให้นายโอ่งดินสามารถลงสมัครรับเลือกเป็นผู้ใหญ่บ้านได้

	คราวนี้ถือว่าโชคดีไปสำหรับนายโอ่งดิน แต่คราวหน้าอาจจะไม่โชคดีเหมือนอย่างคราวนี้ก็ได้ เพราะฉะนั้น ต่อไปหากมีการเลือกตั้งครั้งใด ถ้าไม่จำเป็นก็อย่าละเลยการแจ้งข้อขัดข้องการไปใช้สิทธิเลือกตั้ง ให้คณะกรรมการการเลือกตั้งทราบจะดีกว่าเพื่อป้องกันการเสียสิทธิอื่นๆ ในภายหลัง ▪ 

สถานีที่ 6
(ไม่)รื้อ...ได้ไหม

(ไม่) รื้อ...ได้ไหม

เทียบเคียงคำพิพากษาศาลปกครองสูงสุดที่ อ.36/2547

	“ไม่มีที่ไหนสุขใจเท่าบ้านของเรา” หลายๆ คนคงเห็นด้วย เพราะว่าบ้านคือศูนย์รวมความอบอุ่นของครอบครัว เป็นที่พักพิงยามทุกข์ใจ และแน่นอนที่สุดบ้านของใคร ใครก็รัก บางคนเข้าทำนองที่ว่า บ้านข้าใครอย่าแตะ ยิ่งถ้าสร้างบ้านมาจากน้ำพักน้ำแรงของตนเอง โดยการเก็บหอมรอมริบวันละเล็กละน้อยก็ยิ่งมีความผูกพันกับบ้านมากขึ้นไปอีก แล้วถ้าจู่ๆ เกิดมีใครมาสั่งให้รื้อบ้านของเราทิ้งไปล่ะ อาการแบบนี้ถ้าไม่โดนกับตัวเองคงจะไม่รู้ถึงความรู้สึกว่าเป็นอย่างไร แต่นายรักจริงจะมาเล่าประสบการณ์นั้นให้ฟัง


37

	เรื่องมีอยู่ว่า นายรักจริงและเพื่อนบ้านปลูกสร้างบ้านอยู่บนที่สาธารณสมบัติของแผ่นดิน โดยได้ขออนุญาตจากผู้ใหญ่บ้านผู้ดูแลท้องที่ที่ตนอาศัยอยู่แล้ว นายรักจริงและเพื่อนบ้านอาศัยอยู่ในบ้านในถิ่นนั้นด้วยความสุขมาตลอด จนเวลาผ่านไปราว 10 ปี ก็มีเหตุให้เกือบจะต้องสูญเสียบ้านที่อยู่มานาน เมื่อช่างสังกัดเทศบาลตำบลได้ตรวจพบว่านายรักจริงและเพื่อนบ้าน ก่อสร้างบ้านในถิ่นนั้นโดยไม่ได้รับอนุญาตและเป็นอาคารที่สร้างเสร็จแล้ว จึงได้รายงานไปถึงนายกเทศมนตรี ต่อมานายกเทศมนตรีได้มีคำสั่งให้รื้อถอนที่พักอาศัย และห้ามใช้อาคารของนายรักจริงและเพื่อนบ้าน ตามมาตรา 42 แห่งพระราชบัญญัติควบคุมอาคาร พ.ศ. 2522 โดยให้เหตุผลว่าก่อสร้างอาคารโดยไม่ได้รับอนุญาตจากเจ้าพนักงานท้องถิ่น และการกระทำนั้นไม่สามารถแก้ไขเปลี่ยนแปลงให้ถูกต้องได้ตามพระราชบัญญัติควบคุมอาคาร พ.ศ. 2522 ซึ่งก่อนสั่งการดังกล่าวนายกเทศมนตรี ไม่เคยให้ช่างไปสอบถามหรือแจ้งให้นายรักจริงยื่นคำขออนุญาตแต่อย่างใด

	เมื่อนายรักจริงและเพื่อนบ้านได้รับคำสั่งที่ให้รื้อบ้านที่ตนเองเก็บเงินสร้างมานานแรมปี ให้หมดสิ้นไปภายในเวลาพริบตาเดียวย่อมทำใจไม่ได้ จึงได้ไปยื่นอุทธรณ์คำสั่งดังกล่าวต่อคณะกรรมการพิจารณาอุทธรณ์จังหวัด แต่แล้วเหมือนเคราะห์กระหน่ำซ้ำ เมื่อคณะกรรมการฯ ได้วินิจฉัยให้นายรักจริงและเพื่อนปฏิบัติตามคำสั่งของนายกเทศมนตรี นายรักจริงเห็นว่าคำสั่งดังกล่าว ทำให้ตนเองและเพื่อนได้รับความเดือดร้อนเสียหาย จึงนำเรื่องนี้มายื่นฟ้องต่อศาลปกครองขอให้ศาลมีคำพิพากษาเพิกถอนคำสั่งของนายกเทศมนตรีดังกล่าว

	ศาลปกครองสูงสุดพิเคราะห์แล้วเห็นว่า เมื่อข้อเท็จจริงปรากฏว่านายรักจริงและเพื่อนได้ก่อสร้างที่พักอาศัย โดยไม่ได้รับอนุญาตและเป็นอาคารที่สร้างเสร็จแล้ว นายกเทศมนตรีจึงได้ออกคำสั่งห้ามใช้อาคารและให้รื้อถอนอาคารนั้น ตามพระราชบัญญัติควบคุมอาคาร พ.ศ. 2522 และการออกคำสั่งดังกล่าวเป็นการออกคำสั่งหลังจากที่พระราชบัญญัติวิธีปฏิบัติราชการทางปกครอง พ.ศ. 2539 ประกาศใช้บังคับแล้ว

ซึ่งพระราชบัญญัตินี้ได้บัญญัติเกี่ยวกับวิธีปฏิบัติราชการทางปกครอง เพื่อเป็นเกณฑ์ให้เจ้าหน้าที่ของรัฐต้องปฏิบัติตามในกรณีที่กฎหมายเฉพาะ ไม่ได้กำหนดขั้นตอนและวิธีปฏิบัติราชการทางปกครองเอาไว้ และเมื่อพระราชบัญญัติควบคุมอาคาร พ.ศ. 2522 ไม่ได้บัญญัติถึงขั้นตอนและวิธีดำเนินการไว้โดยเฉพาะ ดังนั้น ในการดำเนินการของนายกเทศมนตรี จึงต้องปฏิบัติตามพระราชบัญญัติวิธีปฏิบัติราชการทางปกครอง พ.ศ. 2539 กล่าวคือ ควรจะต้องแจ้งให้นายรักจริงและเพื่อนบ้านทราบก่อนจะออกคำสั่ง เพื่อเปิดโอกาสให้นายรักจริงและเพื่อนได้โต้แย้งคำสั่งดังกล่าว แต่เมื่อการออกคำสั่งของนายกเทศมนตรี ไม่ได้แจ้งหรือเรียกนายรักจริงและเพื่อนไปสอบถาม หรือแจ้งให้ไปยื่นคำขออนุญาตก่อนออกคำสั่งดังกล่าวแต่อย่างใด จึงถือได้ว่านายกเทศมนตรีไม่ได้ให้โอกาสนายรักจริงและเพื่อนได้ทราบข้อเท็จจริงอย่างเพียงพอและไม่ได้ให้โอกาสโต้แย้งและแสดงพยานหลักฐานของตนก่อนที่จะออกคำสั่งดังกล่าว ตามมาตรา 30 แห่งพระราชบัญญัติวิธีปฏิบัติราชการทางปกครอง พ.ศ. 2539 นอกจากนั้น เมื่อคำสั่งดังกล่าวเป็นคำสั่งทางปกครองที่ทำเป็นหนังสือ นายกเทศมนตรีจึงต้องให้เหตุผลประกอบการออกคำสั่งดังกล่าวด้วย ซึ่งเหตุผลนั้นอย่างน้อยจะต้องประกอบด้วยข้อเท็จจริงอันเป็นสาระสำคัญ ข้อกฎหมายที่อ้างอิง และข้อพิจารณาและข้อสนับสนุนในการใช้ดุลพินิจ แต่เหตุผลที่นายกเทศมนตรีให้ไว้ในคำสั่งคือ อาคารของนายรักจริงและเพื่อนอาจเป็นภยันตรายต่อสุขภาพ ร่างกาย ชีวิต หรือทรัพย์สิน โดยไม่มีข้อเท็จจริงอันเป็นสาระสำคัญที่แสดงให้เห็นว่า อาคารดังกล่าวมีสภาพที่อาจเป็นภยันตรายอย่างไร และเหตุผลที่ใช้ในการออกคำสั่งให้รื้ออาคารซึ่งแจ้งว่า นายรักจริงและเพื่อนก่อสร้างที่พักอาศัยโดยไม่ได้รับอนุญาต และการกระทำนั้นไม่สามารถแก้ไขเปลี่ยนแปลงให้ถูกต้องได้ ก็ไม่มีข้อเท็จจริงอันเป็นสาระสำคัญที่แสดงให้เห็นว่า อาคารดังกล่าวมีลักษณะเช่นไรจึงไม่สามารถแก้ไขเปลี่ยนแปลงให้ถูกต้องได้

	ศาลปกครองสูงสุดพิเคราะห์แล้วเห็นว่า คำสั่งห้ามใช้อาคารและให้รื้อถอนอาคารของนายรักจริงและเพื่อน เป็นคำสั่งทางปกครองที่ไม่ชอบด้วยกฎหมาย 

เนื่องจากไม่ได้ดำเนินการให้ถูกต้องตามรูปแบบ ขั้นตอน หรือวิธีการอันเป็นสาระสำคัญ ที่กำหนดไว้สำหรับการกระทำนั้น ตามพระราชบัญญัติวิธีปฏิบัติราชการทางปกครอง พ.ศ. 2539ศาลปกครองสูงสุดจึงพิพากษาให้เพิกถอนคำสั่งดังกล่าวเสีย ทำให้นายรักจริงและเพื่อนบ้านโล่งอกและยิ้มได้อีกหน แต่ครั้งหน้าถ้าจะทำอะไรบนทรัพย์สินของแผ่นดิน ก็ควรจะทำให้ถูกต้องจะดีกว่านะนายรักจริง รับรองปลอดภัยกว่าเยอะ▪

สถานีที่ 7 
การสอบที่ไม่ต้องเข้าห้องสอบ

การสอบที่ไม่ต้องเข้าห้องสอบ

เทียบเคียงคำพิพากษาศาลปกครองกลาง ที่ 1010/2547

	ขึ้นชื่อว่า “การสอบ” ทุกคนคงจะต้องนึกถึงข้อสอบที่สุดแสนจะยากเหลือเกิน แถมยังต้องเข้าไปนั่งหน้าดำคร่ำเครียด อยู่ในห้องสอบที่มีกรรมการเดินคุมอยู่ตลอดเวลา แต่การสอบในเรื่องนี้ไม่จำเป็นต้องทำข้อสอบ ไม่จำเป็นต้องมีคนมาคอยคุมเวลาทำข้อสอบ หรือแม้แต่ไม่ต้องเข้าห้องสอบก็สามารถสอบได้ เพราะนั่นเป็นการสอบราคาของหน่วยงานภาครัฐนั่นเอง

	เรื่องมีอยู่ว่า นายขยัน ขันแข็ง มีอาชีพประกอบธุรกิจรับจ้าง ทราบข่าวว่าทางองค์การบริหารส่วนตำบล (อบต.) จะมีการจัดซื้อจัดจ้างในงานที่ตนทำอยู่ ก่อนวันปีใหม่ นายขยัน ขันแข็ง คิดจะหารายได้เข้าร้าน จึงได้ทำหนังสือไปถึงนายก อบต. ภูเขาเขียว โดยขอให้ส่งประกาศแจ้งข้อมูลการสอบราคาจัดซื้อจัดจ้างให้แก่ตน และถัดมาอีก 1 เดือน ก็ได้ทำหนังสือไปถึงนายก อบต. ทะเลคราม ขอให้ส่งประกาศให้แก่ตนเช่นเดียวกัน หลังจากนั้นในเดือนกุมภาพันธ์ นายก อบต. ภูเขาเขียวได้มีหนังสือตอบกลับไปยังนายขยัน ขันแข็งว่า ทาง อบต. ภูเขาเขียวยังไม่ได้มีการสอบราคาแต่อย่างใด และเพื่อความเป็นธรรมในการแข่งขันทาง อบต. ภูเขาเขียวไม่มีนโยบายที่จะจัดส่งเอกสารสอบราคาให้แก่ผู้ใดเป็นการเฉพาะ และหากทาง อบต. ภูเขาเขียวจะประกาศสอบราคาเมื่อใด จะดำเนินการตามระเบียบกระทรวงมหาดไทย ว่าด้วยการพัสดุขององค์การบริหารส่วนตำบล พ.ศ. 2538 และขอให้นายขยัน ขันแข็ง ติดต่อขอทราบข้อมูลข่าวสารการสอบราคา ณ ที่ทำการ อบต. ภูเขาเขียวโดยตรงได้ ตั้งแต่เดือนกุมภาพันธ์เป็นต้นไป สำหรับนายก อบต. ทะเลครามไม่ได้มีหนังสือตอบไปยังนายขยัน ขันแข็ง แต่อย่างใด

	เหตุการณ์ดังกล่าวคงจะดำเนินไปด้วยดี ถ้าไม่มีอะไรเกิดขึ้นหลังจากนั้น แต่เรื่องกลับเป็นตรงข้ามเพราะในวันเดียวกันกับที่นายก อบต. ภูเขาเขียวได้มีหนังสือตอบไปยังนายขยันนั้น นายก อบต. ภูเขาเขียว ก็มีหนังสือไปถึงนายอำเภอ ว่ามีความประสงค์จะสอบราคาจ้างประจำปีงบประมาณจำนวน 4 โครงการ พร้อมทั้งขอให้ทางอำเภอปิดประกาศสอบราคาจ้างดังกล่าว และในขณะเดียวกันก็ได้ปิดประกาศสอบราคาไว้ ณ ที่ทำการ อบต. ภูเขาเขียว รวมทั้งส่งประกาศสอบราคาให้องค์การบริหารส่วนตำบลต่างๆ เพื่อประชาสัมพันธ์และจัดส่งประกาศสอบราคา ให้ผู้รับจ้างรายอื่นจำนวน 6 ราย โดยไม่ได้ส่งประกาศสอบราคาให้แก่นายขยันแต่อย่างใด เพราะเห็นว่ามีผู้รับจ้างจำนวนมาก และนอกจากนี้ อบต. ภูเขาเขียวยังเคยได้ส่งเอกสารสอบราคาให้นายขยันหลายครั้งแล้ว แต่นายขยันก็ไม่เคยมายื่นซองเสนอราคาสำหรับนายก อบต. ทะเลครามได้มีหนังสือถึงนายอำเภอ 

หลังจากที่ทาง นายก อบต. ภูเขาเขียวส่งไปถึงเพียงวันเดียว โดยมีความประสงค์เหมือนกันคือ ขอให้เผยแพร่ประกาศสอบราคาจ้างให้แก่ผู้สนใจทราบ และขณะเดียวกันก็ได้มีการปิดประกาศไว้ ณ ที่ทำการของ อบต. ทะเลคราม และจัดส่งประกาศสอบราคาให้ผู้รับจ้างรายอื่นจำนวน 11 ราย โดยไม่ได้ส่งประกาศสอบราคาให้แก่นายขยัน ขันแข็ง เช่นกัน เมื่อนายขยัน ขันแข็ง ได้ทราบเรื่อง จึงได้มีหนังสือร้องเรียนไปถึงผู้ว่าราชการจังหวัด เพื่อให้ยกเลิกประกาศสอบราคาของ อบต. ทั้งสอง เนื่องจากเห็นว่าประกาศสอบราคาดังกล่าว ส่อไปในทางที่มิชอบด้วยระเบียบและเป็นการเลือกปฏิบัติ แต่ทางผู้ว่าราชการจังหวัดเห็นว่า ประกาศสอบราคาของ อบต. ทั้งสองดังกล่าว เป็นประกาศที่ชอบด้วยกฎหมายและดำเนินการถูกต้องตามระเบียบกระทรวงมหาดไทย ว่าด้วยการพัสดุขององค์การบริหารส่วนตำบล พ.ศ. 2538 ประกอบกับการที่ไม่ได้จัดส่งประกาศให้กับผู้ใดผู้หนึ่ง ไม่ถือว่าเป็นการปฏิบัติที่ผิดระเบียบ จนเป็นเหตุให้มีการยกเลิกการประกาศสอบราคา ผู้ว่าราชการจังหวัดจึงมิได้ยกเลิกประกาศสอบราคาดังกล่าว นายขยัน ขันแข็ง จึงนำเรื่องนี้มาฟ้องต่อศาลปกครอง

	ศาลปกครองชั้นต้นพิจารณาแล้วเห็นว่า การที่ทาง อบต. จะดำเนินการสอบราคานั้น จะต้องปฏิบัติตามระเบียบกระทรวงมหาดไทย ว่าด้วยการพัสดุขององค์การบริหารส่วนตำบล พ.ศ. 2538 ข้อ 27 (1) ซึ่งระเบียบดังกล่าวได้กำหนดว่า ก่อนวันเปิดซองสอบราคาไม่น้อยกว่า 10 วัน ให้เจ้าหน้าที่พัสดุส่งประกาศเผยแพร่การสอบราคาและเอกสารสอบราคา ไปยังผู้มีอาชีพขายหรือรับจ้างทำงานนั้นโดยตรง หรือโดยทางไปรษณีย์ลงทะเบียนให้มากที่สุดเท่าที่จะทำได้ พร้อมกับให้ปิดประกาศเผยแพร่การสอบราคาไว้โดยเปิดเผย ณ ที่ทำการ อบต. และที่ว่าการอำเภอนั้น ซึ่งวัตถุประสงค์ของระเบียบนั้นคือ ต้องการให้มีการแข่งขันในการเสนอราคาจัดซื้อจัดจ้าง เพื่อให้เกิดประโยชน์สูงสุดแก่ทางราชการ เมื่อข้อเท็จจริงปรากฏว่า นายก อบต. ภูเขาเขียวและนายก อบต. ทะเลครามได้ดำเนินการส่งประกาศและเอกสารการสอบราคา ไปยังผู้มีอาชีพขายหรือรับจ้างทำงานที่สอบราคาจำนวน 6 ราย และ 11 ราย ตามลำดับ

แต่ไม่ได้มีหนังสือไปถึงนายขยัน ขันแข็ง ทั้งที่นายขยัน ขันแข็ง เป็นผู้ที่มีอาชีพรับจ้างทำงานตามที่สอบราคา และได้มีหนังสือไปถึงนายก อบต.ทั้งสอง เพื่อขอทราบรายละเอียดดังกล่าว แต่ทางนายก อบต. ภูเขาเขียวแจ้งว่าไม่มีการสอบราคา และในวันเดียวกันกลับมีการประกาศสอบราคา ส่วนนายก อบต. ทะเลครามมิได้แจ้งข้อความใดแก่นายขยัน ขันแข็ง เป็นเหตุให้นายขยัน ขันแข็ง ไม่ทราบข้อมูลการสอบราคาและไม่มีโอกาสเข้าแข่งขันเสนอราคา การกระทำดังกล่าวของนายก อบต.ทั้งสองถือว่าเป็นการเลือกปฏิบัติโดยไม่เป็นธรรม ไม่เป็นไปตามวัตถุประสงค์ของข้อ 27 (1) ของระเบียบกระทรวงมหาดไทย ว่าด้วยการพัสดุขององค์การบริหารส่วนตำบล พ.ศ. 2538 และประกาศสอบราคาของนายก อบต. ทั้งสอง ถือเป็นการจงใจไม่ปฏิบัติตามขั้นตอนและวิธีการ อันเป็นสาระสำคัญสำหรับการดำเนินการออกประกาศสอบราคาจึงเป็นกระทำที่ไม่ชอบด้วยกฎหมาย ศาลปกครองชั้นต้นจึงพิพากษา ให้เพิกถอนประกาศสอบราคาจ้างของ นายก อบต. ทั้งสองแห่ง ▪

สถานีที่ 8
ขออยู่ด้วยคน



48

ขออยู่ด้วยคน

เทียบเคียงคำพิพากษาศาลปกครองสูงสุด ที่ อ.25/2547

	ปัจจุบันนี้ไม่ว่าจะหันมองไปในพื้นที่ไหนของประเทศไทย ก็มักจะพบเห็นชาวต่างชาติปะปนอยู่กับคนไทยไปเสียทุกที่ ทั้งนี้เป็นเพราะว่าประเทศไทยของเราเป็นประเทศที่เต็มไปด้วยศิลปวัฒนธรรมที่สวยงาม อาหารการกินสมบูรณ์ มีแหล่งท่องเที่ยวมากมาย รวมทั้งอัธยาศัยไมตรีความมีน้ำใจและรอยยิ้มของคนไทย ซึ่งถือเป็นมนต์เสน่ห์ที่ดึงดูดชาวต่างชาติ ให้เข้ามาท่องเที่ยวในประเทศไทยกันมากขึ้น

	นายฮัลโหลก็เป็นอีกคนหนึ่ง ที่หลงเสน่ห์สยามเมืองยิ้มของเราเข้าให้แล้ว หลังจากที่ได้มาเที่ยวในเมืองไทย เมื่อเขาได้ทราบข่าวว่ากระทรวงมหาดไทยได้มีประกาศ เรื่องการพิจารณาอนุญาตให้คนต่างด้าวเข้ามามีถิ่นที่อยู่ เพื่อการลงทุนเป็นกรณีพิเศษ และสำนักงานตรวจคนเข้าเมืองได้มีประกาศเรื่องระเบียบปฏิบัติ เกี่ยวกับการยื่นคำขอมีถิ่นที่อยู่ในราชอาณาจักร เพื่อการลงทุนเป็นกรณีพิเศษ โดยกำหนดว่า บุคคลต่างด้าวที่จะเข้ามามีถิ่นที่อยู่เพื่อการลงทุนเป็นกรณีพิเศษนั้น จะต้องเป็นผู้ที่นำเงินเข้ามาลงทุนเป็นจำนวนไม่น้อยกว่าสิบล้านบาท โดยมีหลักฐานรับรองจากธนาคารในประเทศ ว่ามีการโอนเงินจากต่างประเทศเข้ามาในนามของบุคคลนั้น และมีหลักฐานการลงทุนซึ่งผ่านการรับรองจากหน่วยงานราชการที่เกี่ยวข้อง

	สิบล้านแลกกับการได้มีถิ่นที่อยู่ในประเทศที่ตนหลงรัก คุ้มค่ามากในความรู้สึกของนายฮัลโหล คิดได้ดังนั้นนายฮัลโหลจึงได้โอนเงินจำนวนสิบล้านบาทมาเปิดบัญชีฝากประจำเป็นระยะเวลา 3 ปี กับธนาคารในประเทศไทยซึ่งเป็นธนาคารของรัฐบาล และเข้าไปยื่นคำขอดังกล่าวตามประกาศของทางราชการ เมื่อได้ผ่านการพิจารณาอนุญาตของคณะกรรมการพิจารณาคนเข้าเมืองแล้ว นายฮัลโหลดีใจมากเตรียมเก็บข้าวของเพื่อที่จะย้ายเข้ามาอยู่ในประเทศไทย แต่แล้วเหมือนกับวิมานที่วาดฝันไว้พังทลายไปต่อหน้าต่อตา เมื่อรัฐมนตรีว่าการกระทรวงมหาดไทยออกคำสั่ง ไม่เห็นชอบให้นายฮัลโหลเข้ามามีถิ่นที่อยู่ในราชอาณาจักรตามคำขอที่ได้ยื่นไว้ เนื่องจากพิจารณาว่าหลักเกณฑ์ตามประกาศของสำนักงานตรวจคนเข้าเมืองฯ ขัดกับหลักเกณฑ์ตามประกาศกระทรวงมหาดไทยฯ โดยเห็นว่า นายฮัลโหลมีเพียงเงินฝากประจำกับธนาคารในประเทศจำนวนสิบล้านบาทเท่านั้น แต่ไม่ได้มีหลักฐานการลงทุนที่ผ่านการรับรองจากหน่วยงานราชการใดๆ ทั้งสิ้น จึงแสดงว่านายฮัลโหลไม่ได้นำเงินนั้นไปลงทุนประกอบกิจการใดๆ ทำให้ขัดต่อเจตนารมณ์ของประกาศกระทรวงมหาดไทย นอกจากนั้น ยังได้ตรวจสอบคุณสมบัติของนายฮัลโหลในทางลับ พบข้อมูลว่าเป็นบุคคลที่มีลักษณะต้องห้ามตามมาตรา 12 แห่งพระราชบัญญัติคนเข้าเมือง พ.ศ. 2522 อีกด้วย

	นายฮัลโหลเห็นว่าคำสั่งดังกล่าวไม่เป็นธรรมกับตน เพราะมีชาวต่างชาติที่เข้ามาลงทุนในประเทศไทย โดยใช้การซื้อพันธบัตรรัฐบาลหรือซื้ออาคารชุด เพื่ออยู่อาศัยซึ่งก็มีลักษณะคล้ายๆ กับตน แต่ได้รับการพิจารณาให้เข้ามาลงทุนในประเทศไทยได้ นายฮัลโหลจึงนำเรื่องนี้มาฟ้องต่อศาลปกครอง

	ศาลปกครองสูงสุดพิเคราะห์แล้วเห็นว่า ประกาศกระทรวงมหาดไทย เรื่อง การพิจารณาอนุญาตให้คนต่างด้าวเข้ามามีถิ่นที่อยู่เพื่อการลงทุนเป็นกรณีพิเศษ มีเจตนารมณ์ต้องการรองรับคนต่างด้าวที่เข้ามาลงทุน เพื่อประโยชน์ทางด้านเศรษฐกิจของประเทศ ให้สามารถทำได้มากขึ้นกว่าปกติ และให้เหมาะสมกับสถานการณ์ของประเทศและของโลกในขณะนั้น การนำเงินเข้ามาลงทุนตามประกาศกระทรวงมหาดไทยฉบับนี้ จึงมิได้มีความหมายแต่เพียงการประกอบธุรกิจเพื่อแสวงหาผลกำไร แต่หมายรวมถึงกรณีอื่นๆ ด้วย เช่น การซื้ออาคารชุดซึ่งเป็นการแก้ปัญหาการซบเซาของธุรกิจอสังหาริมทรัพย์ หรือการซื้อพันธบัตรรัฐบาลก็มีลักษณะเหมือนกับการฝากเงินกับธนาคาร ดังนั้น การฝากเงินประจำ 3 ปี กับธนาคารภายในประเทศ จึงเป็นการทำให้เงินจำนวนนั้นเข้าสู่ระบบเศรษฐกิจของประเทศ เนื่องจากธนาคารผู้รับฝากเงินย่อมนำเงินไปใช้ในกิจการตามวัตถุประสงค์ของธนาคาร และถือได้ว่าการฝากเงินประจำกับธนาคารภายในประเทศ เป็นการลงทุนที่เป็นประโยชน์ต่อเศรษฐกิจของประเทศแล้ว อีกทั้ง การตีความว่าหน่วยราชการที่เกี่ยวข้องย่อมหมายถึงองค์การของรัฐทุกประเภทที่เกี่ยวข้องและสามารถออกคำรับรองในการนำเงินมาลงทุนได้ ไม่ใช่เฉพาะส่วนราชการเท่านั้น ในกรณีของนายฮัลโหลนี้เมื่อได้ฝากเงินประจำ 3 ปี กับธนาคารภายในประเทศและเป็นธนาคารที่เป็นองค์การของรัฐแล้ว ธนาคารนั้นย่อมที่จะสามารถรับรองการนำเงินเข้าฝากประจำ 3 ปี ของนายฮัลโหลได้ และจากการสืบสวนของสำนักงานตำรวจสันติบาล ไม่ปรากฏข้อเท็จจริงใดๆ ที่จะแสดงได้ว่า นายฮัลโหลเป็นบุคคลต้องห้ามตามมาตรา 12 แห่งพระราชบัญญัติคนเข้าเมือง พ.ศ. 2522จึงแสดงได้ว่านายฮัลโหลมีคุณสมบัติครบถ้วนตามหลักเกณฑ์การพิจารณาอนุญาต อีกทั้งตั้งแต่เริ่มโครงการดึงนักลงทุนจากต่างประเทศให้เข้ามาลงทุนในประเทศไทยจนถึงปัจจุบัน

ได้มีการเห็นชอบให้คนต่างด้าวที่ขออนุญาตเข้ามามีถิ่นที่อยู่เพื่อการลงทุนเป็นกรณีพิเศษ โดยมีหลักฐานการลงทุนด้วยการฝากเงินประจำกับธนาคารภายในประเทศเช่นเดียวกับนายฮัลโหล ไปแล้วจำนวนทั้งสิ้น 404 คน ประกอบกับหลักเกณฑ์ของประกาศสำนักงานตรวจคนเข้าเมืองไม่ขัดกับหลักเกณฑ์ของประกาศกระทรวงมหาดไทย

	ดังนั้น การที่รัฐมนตรีว่าการกระทรวงมหาดไทย มีคำสั่งไม่เห็นชอบให้นายฮัลโหลเข้ามามีถิ่นที่อยู่ในราชอาณาจักร เพื่อการลงทุนเป็นกรณีพิเศษ จึงเป็นคำสั่งที่เนื่องจากการใช้ดุลพินิจโดยมิชอบด้วยเจตนารมณ์ของกฎหมาย และมีลักษณะเป็นการเลือกปฏิบัติที่ไม่เป็นธรรม ศาลปกครองสูงสุดจึงพิพากษา ให้เพิกถอนคำสั่งดังกล่าวและให้รัฐมนตรีว่าการกระทรวงมหาดไทย พิจารณาและมีคำสั่งเกี่ยวกับคำขอของนายฮัลโหลเสียใหม่ ให้ถูกต้องตามกฎหมาย

	คราวนี้ นายฮัลโหลของเรา คงได้เข้ามาอยู่ในประเทศไทยสมใจอยากเสียที !!! ▪

สถานีที่ 9
ขอมีส่วน (แบ่ง) ด้วยคน

ขอมีส่วน (แบ่ง) ด้วยคน

เทียบเคียงคำพิพากษาศาลปกครองสูงสุด ที่ อ.69/2547

	มีเงินนับเป็นน้อง มีทองนับเป็นพี่ แต่บางทีคนที่เป็นพี่น้องคลานตามกันมา อาจจะกลายเป็นคนไม่รู้จักกันไปเลยก็ได้ ถ้ามีเรื่องเงินทองและผลประโยชน์เข้ามาเกี่ยวข้อง ดังเช่นสถานีคดีปกครองสถานีนี้ที่ขอหยิบยกกรณีศึกษาที่น่าสนใจ เกี่ยวกับการมีสิทธิได้รับส่วนแบ่งที่ดินมรดก ที่เกิดปัญหาขึ้น เมื่อหญิงคนหนึ่งเกือบจะเสียสิทธิในทรัพย์มรดกอันพึงได้จากการแบ่งที่ดินมรดกของบิดาโดยชอบด้วยกฎหมาย

	เรื่องราวมีอยู่ว่า นางอวกาศ เป็นบุตรของนายจักรวาล ยั่งยืน กับนางพิภพ แผ่นดิน และเป็นพี่น้องร่วมบิดามารดาเดียวกันกับนายดิน นายน้ำ นายลม นายไฟ แต่เมื่อบิดาและมารดาของตนเองเสียชีวิตไป พี่น้องร่วมบิดามารดาทั้งหมดของตน ได้สมรู้ร่วมคิดกับผู้ใหญ่บ้าน แจ้งข้อความอันเป็นเท็จต่อเจ้าพนักงานที่ดินจังหวัดว่า นายจักวาลเจ้าของมรดกมีทายาทผู้มีสิทธิรับมรดกเพียงสี่คน คือ นายดิน นายน้ำ นายลม นายไฟ โดยทั้งหมดไม่มีชื่อของตนเป็นผู้มีสิทธิ์รับมรดกด้วย เมื่อเจ้าพนักงานที่ดินจังหวัดตรวจสอบหลักฐานจากทั้ง 4 คน เอามายื่นแล้ว เห็นว่าทั้ง 4 คนเป็นทายาทผู้รับมรดกของนายจักรวาล จึงได้ดำเนินการตามขั้นตอนจดทะเบียนโอนมรดกของนายจักรวาลให้แก่นายดิน นายน้ำ นายลม และนายไฟ ส่วนนางอวกาศได้รับทราบเรื่องการจดทะเบียนโอนมรดกดังกล่าว จึงได้ยื่นคำขออายัดที่ดินทั้ง 3 แปลง ต่อเจ้าพนักงานที่ดิน พร้อมทั้งหอบหลักฐานไปแสดงให้เจ้าหน้าที่ทราบด้วยว่า ตนเป็นบุตรคนโตของนายจักรวาลจริง ภายหลังเจ้าพนักงานที่ดินตรวจสอบหลักฐานทั้งหมดแล้ว ก็มีความเห็นว่า นางอวกาศเป็นบุตรของนายจักรวาลและมีสิทธิ์รับมรดกและได้รับส่วนแบ่งจากที่ดินมรดกนั้น เจ้าพนักงานที่ดินจึงได้อายัดที่ดินไว้ แต่เท่านั้นยังไม่ทำให้มรดกในส่วนที่ควรจะได้กลับคืนมา นางอวกาศจึงได้ร้องขอด้วยวาจาให้เจ้าพนักงานที่ดิน แก้ไขการจดทะเบียนโอนมรดกที่โอนให้แก่บุคคลเพียงแค่ 4 คน ให้ถูกต้องเสีย แต่เจ้าพนักงานที่ดินไม่ดำเนินการให้ กลับแจ้งให้นางอวกาศไปใช้สิทธิทางศาล เพื่อฟ้องแบ่งมรดกเอาเอง

	นางอวกาศมองซ้าย มองขวาไม่รู้จะพึ่งใครได้ จึงนำคดีมาฟ้องศาลปกครอง ขอให้ศาลปกครองเพิกถอนการจดทะเบียนโอนที่ดินมรดกดังกล่าว

	ศาลปกครองสูงสุดพิเคราะห์แล้วเห็นว่า นาวอวกาศเป็นบุตรของนายจักรวาลและนางพิภพ และเป็นพี่น้องร่วมบิดามารดากับนายดิน นายน้ำ นายลม นายไฟ จริง แม้ข้อเท็จจริงไม่ปรากฎว่านายจักรวาลกับนางพิภพ ได้สมรสกันโดยชอบด้วยกฎหมายหรือไม่


56

แต่ประธานคณะกรรมการอิสลามประจำจังหวัด ได้มีหนังสือรับรองว่านางอวกาศเป็นบุตรของเจ้ามรดก ประกอบกับนายจักรวาลเป็นผู้แจ้งการเกิด ว่าตนเป็นบิดาของนางอวกาศตามสำเนาสูติบัตร ซึ่งออกโดยนายทะเบียน สำนักทะเบียนตำบลแห่งหนึ่ง นางอวกาศได้ใช้ชื่อสกุลว่า ยั่งยืนและมีที่อยู่ อยู่บ้านเลขที่เดียวกันกับนายจักรวาลตลอดมา จนกระทั่งนายจักรวาลถึงแก่กรรมไป พฤติการณ์ดังกล่าวถือได้ว่านายจักรวาลได้รับรองว่า นางอวกาศเป็นบุตรของตน นางอวกาศจึงเป็นผู้มีสิทธิได้รับมรดกของนายจักรวาล การที่นายดิน นายน้ำ นายลม นายไฟ และผู้ใหญ่บ้านหมู่บ้านดังกล่าว ได้ให้ถ้อยคำยืนยันรับรองต่อพนักงานเจ้าหน้าที่ว่า นายจักรวาล เจ้ามรดก มีทายาทผู้มีสิทธิรับมรดกเพียงสี่คนโดยไม่มีชื่อของนางอวกาศเป็นผู้ขอรับมรดก จึงเป็นข้อเท็จจริงเกี่ยวกับทายาทผู้มีสิทธิได้รับมรดกที่ไม่ถูกต้อง เป็นเหตุให้พนักงานเจ้าหน้าที่เชื่อว่ามีเฉพาะนายดินกับพวกรวมสี่คน เป็นผู้มีสิทิได้รับมรดกของนายจักรวาล และดำเนินการจดทะเบียนโอนมรดกให้ตามที่นายดินกับพวกรวมสี่คน แสดงหลักฐานการจดทะเบียนโอนมรดกดังกล่าว จึงไม่ชอบด้วยกฎหมาย

	และในประเด็นที่เจ้าพนักงานที่ดินซึ่งเป็นผู้ถูกฟ้องคดี มิได้ดำเนินการแก้ไขการจดทะเบียนโอนมรดกที่ไม่ชอบด้วยกฎหมาย ทั้งที่นางอวกาศได้ร้องขอด้วยวาจาต่อผู้ถูกฟ้องคดี ขอให้แก้ไขการจดทะเบียนดังกล่าวรวม 4 ครั้ง แต่กลับแจ้งให้นางอวกาศไปใช้สิทธิทางศาล เพื่อฟ้องขอแบ่งทรัพย์มรดก ทั้งๆ ที่ตามกฎหมายแล้ว เจ้าพนักงานที่ดินมีหน้าที่ต้องรายงานข้อเท็จจริง พร้อมเหตุผลไปยังผู้บังคับบัญชาตามลำดับ เพื่อดำเนินการแต่งตั้งคณะกรรมการสอบสวน เพื่อสั่งเพิกถอนหรือแก้ไขการจดทะเบียนดังกล่าวต่อไปนั้น ถือเป็นเป็นการกระทำโดยไม่ชอบด้วยกฎหมายอันมีลักษณะเป็นการสร้างขั้นตอนโดยไม่จำเป็น หรือสร้างภาระให้เกิดกับประชาชนเกินสมควร ตามมาตรา 9 วรรคหนึ่ง (1) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.2542 ศาลปกครองสูงสุดจึงพิพากษาให้เพิกถอนการจดทะเบียนโอนมรดกโฉนดที่ดินดังกล่าว

	เรื่องราวทั้งหมดนี้จึงจบลงด้วยความสมหวังของนางอวกาศ ที่สมควรได้รับมรดกตามสิทธิที่พึงมี ภายใต้กฎหมายที่บัญญัติไว้ ▪

สถานีที่ 10
เหตุเกิดในแวดวงสีกากี

เหตุเกิดในแวดวงสีกากี

เทียบเคียงคำพิพากษาศาลปกครองสูงสุด ที่ อ.9/2547

	“โตขึ้นหนูอยากจะเป็นอะไร” ประโยคคำถามที่มักจะถูกถามอยู่บ่อยๆ ในวัยเด็ก และหนึ่งในคำตอบยอดนิยม ที่ผ้าขาวตัวน้อยๆ มักจะตอบก็คือ“ตำรวจ” หรือผู้พิทักษ์สันติราษฎร์นั่นเอง

	พระเอกก็เป็นหนึ่งในนั้น ที่ตอนเด็กใฝ่ฝันอยากจะเป็นตำรวจอยากใส่เครื่องแบบสีกากี และเขาก็ได้ทำตามที่ฝันไว้ได้สำเร็จ ปัจจุบันพระเอกเป็นรองผู้กำกับการหัวหน้าสถานีตำรวจภูธรแห่งหนึ่ง เป็นธรรมดาของคนที่เมื่อความฝันขั้นแรกบรรลุแล้วด้วยการได้ทำอาชีพที่ตั้งใจ ก็อยากที่จะทำตามฝันขั้นต่อไป นั่นก็คือการก้าวหน้าในอาชีพการงานของตน พระเอกก็เช่นกัน ดังนั้น เมื่อมีการเปิดอบรมหลักสูตรผู้กำกับการ จำนวน 3 รุ่นเขาก็ไม่รอช้ารีบไปสมัครเข้ารับการสอบคัดเลือกทันที ก่อนที่จะมีการสอบคัดเลือก 1 วัน มีข่าวลือว่าข้อสอบเข้ารับการอบรมหลักสูตรดังกล่าวรั่วไหลออกมาภายนอก และเมื่อวันประกาศผลสอบมาถึง พระเอกรอลุ้นผลการสอบด้วยความตื่นเต้น แต่อนิจจา! พระเอกและเพื่อนของพระเอกที่ทำงานอยู่สถานีตำรวจใกล้ๆ กันสอบไม่ผ่าน เมื่อสอบไม่ผ่านเพื่อนของพระเอกนึกย้อนกลับไปถึงข่าวลือที่ว่า มีข้อสอบรั่วไหลก่อนที่จะมีการสอบคัดเลือก เพื่อนของพระเอกจึงได้มีหนังสือร้องทุกข์ไปถึงประธานกรรมการการสอบและผู้บังคับบัญชา ที่ดูแลสถาบันพัฒนาข้าราชการตำรวจและกองบัญชาการศึกษาถึงการทุจริตที่เกิดขึ้น เมื่อผลการสืบสวนปรากฎข้อเท็จจริงว่าข้อสอบบางส่วนได้มีการเผยแพร่ไปยังผู้เข้าสอบบางคนก่อนมีการสอบ 1 วัน จึงทำให้รู้ข้อสอบก่อนเข้าทำการสอบ จึงถือว่ามีการทุจริตเกิดขึ้น แต่ปรากฏว่าผู้บังคับบัญชาการตำรวจแห่งชาติกลับเพิกเฉยต่อการสอบที่ไม่สุจริต และยังได้ดำเนินการรับรองผลการสอบคัดเลือก โดยได้เรียกให้ผู้ที่สอบผ่านมาเข้ารับการอบรมทั้ง 3 รุ่น เมื่อเป็นเช่นนั้นพระเอกจึงนำเรื่องนี้มาฟ้องต่อศาลปกครอง เพื่อขอให้ศาลมีคำสั่งให้เพิกถอนประกาศผลการสอบคัดเลือกดังกล่าว แต่ยังไม่ทันที่จะได้รับทราบผลการพิจารณาพิพากษา พระเอกก็กลับมายังศาลปกครองอีกครั้งเพื่อขอถอนฟ้อง เนื่องจากผู้บัญชาการตำรวจแห่งชาติได้ให้กองบัญชาการศึกษาจัดอบรมหลักสูตรผู้กำกับการขึ้นอีก 3 รุ่น ให้แก่ผู้ที่สอบไม่ผ่านซึ่งรวมถึงพระเอกด้วย แต่ศาลปกครองพิจารณาแล้วเห็นว่า การยินยอมของผู้บัญชาการตำรวจแห่งชาติที่ให้พระเอกและผู้ที่สอบไม่ผ่านการคัดเลือกทุกคน ได้เข้ารับการฝึกอบรมหลักสูตรผู้กำกับการเป็นการสมยอมกันโดยไม่เหมาะสม

เนื่องจากไม่เป็นไปตามหลักการในการคัดเลือกผู้เข้ารับการอบรม หลักสูตรผู้กำกับการด้วยวิธีการสอบที่ผู้บัญชาการตำรวจแห่งชาติได้กำหนดไว้ จึงไม่อนุญาตให้ถอนฟ้อง

	และเมื่อศาลปกครองได้ดำเนินการพิจารณาถึงการสอบที่มีการทุจริตเกิดขึ้น รวมทั้งผลที่เกิดจากการทุจริตดังกล่าว ซึ่งนอกจากจะก่อให้เกิดความได้ปรียบเสียเปรียบในการสอบแข่งขันในหมู่ข้าราชการตำรวจแล้ว ยังมีผลกระทบทำให้ประชาชนทั่วไปและข้าราชการตำรวจในหน่วยงานเกิดความเข้าใจผิด เสื่อมความเชื่อถือศรัทธาต่อระบบการบริหารจัดการของสำนักงานตำรวจแห่งชาติ ศาลปกครองสูงสุดจึงพิพากษาให้เพิกถอนประกาศผลการคัดเลือกการเข้าอบรมหลักสูตรผู้กำกับการทั้ง 3 รุ่น โดยให้มีผลย้อนหลังไปตั้งแต่วันที่ประกาศผลการสอบดังล่าวแล้วทำการสอบคัดเลือกใหม่

	ส่วนในการที่ผู้บัญชาการตำรวจแห่งชาติใช้ดุลพินิจรับรองผลการคัดเลือกดังกล่าว ศาลปกครองสูงสุดพิเคราะห์แล้วเห็นว่า ข้าราชการตำรวจเดิมเป็นข้าราชการพลเรือนประเภทหนึ่ง ตามพระราชบัญญัติระเบียบข้าราชการพลเรือน พ.ศ. 2518 การบริหารบุคคลของข้าราชการตำรวจ เป็นไปตามมติคณะกรรมการข้าราชการพลเรือน กฎ ก.พ. ระเบียบข้อบังคับ ก.พ. ทุกประการ ถึงแม้ว่าต่อมาจะได้มีการตราพระราชบัญญัติระเบียบข้าราชการตำรวจ พ.ศ. 2521 ขึ้นใช้บังคับ แต่อย่างไรก็ตาม มาตรา 60 แห่งพระราชบัญญัติระเบียบข้าราชการตำรวจ พ.ศ. 2521ก็ได้บัญญัติให้นำกฎ ก.พ. มติคณะกรรมการข้าราชการพลเรือน ข้อบังคับ ระเบียบหรือคำสั่งที่เคยใช้อยู่ ในขณะที่ข้าราชการตำรวจอยู่ในกำกับดูแลของคณะกรรมการข้าราชการพลเรือนมาใช้บังคับโดยอนุโลม ในระหว่างที่ยังมิได้ออกระเบียบเพื่อปฏิบัติตามกฎหมายว่าด้วยข้าราชการตำรวจดังกล่าว ซึ่งการบริหารงานบุคคลของข้าราชการตำรวจเป็นอำนาจของคณะกรรมการข้าราชการตำรวจ (ก.ตร.) เป็นผลให้ ก.ตร. มีอำนาจออกระเบียบกำหนดหลักเกณฑ์ วิธีการ และเงื่อนไขการคัดเลือกและการสอบแข่งขัน และเมื่อเกิดกรณีทุจริตขึ้นในการคัดเลือก


63

ผู้บัญชาการตำรวจแห่งชาติจึงต้องมีหน้าที่นำเสนอ ก.ตร. เพื่อพิจารณาโดยอาจจะกำหนดวิธีการดำเนินการ ในกรณีเกิดการทุจริตในการคัดเลือกขึ้นเอง หรือนำวิธีดำเนินการที่ ก.พ. กำหนดมาใช้บังคับโดยอนุโลม ตามมาตรา 60 แห่งพระราชบัญญัติดังกล่าว และเมื่อวิธีดำเนินการดังกล่าวเป็นอำนาจตามกฎหมายของ ก.ตร. จึงทำให้ผู้บัญชาการตำรวจแห่งชาติไม่มีอำนาจตามกฎหมาย ที่จะใช้ดุลพินิจดำเนินการในกรณีทุจริตตามที่เห็นสมควร และการที่ผู้บัญชาการตำรวจแห่งชาติใช้ดุลพินิจรับรองความถูกต้องการสอบคัดเลือกโดยประกาศผลการสอบ และให้รองผู้กำกับการทุกคนที่เข้าสอบคัดเลือก ได้เข้ารับการอบรมหลักสูตรผู้กำกับการทั้ง 3 รุ่น ถือเป็นการใช้ดุลพินิจที่ไม่มีเหตุผลและโดยไม่ชอบด้วยกฎหมาย ▪

สถานีที่ 11
ช่วยด้วย !!! หนูติด F

ช่วยด้วย!!! หนูติด F

เทียบเคียงคำพิพากษาศาลปกครองกลาง ที่ 325/2547

	คนทุกคนเมื่อได้ลงมือทำสิ่งใดแล้วก็ตาม มักจะคาดหวังถึงสิ่งที่จะได้รับในทางด้านบวกเสมอ อาทิเช่น ไปสมัครงานก็หวังจะได้งานในตำแหน่งที่ดีๆ ไปสมัครเข้าแข่งขันก็หวังจะได้เป็นผู้ชนะเลิศ ทำข้อสอบก็ต้องการจะสอบได้คะแนนมากๆ หรือแม้แต่ซื้อล็อตเตอรี่ก็หวังจะถูกรางวัลกับเขาเหมือนกัน แต่ในบางครั้งสิ่งที่คาดหวังก็อาจไม่ได้ตามที่ต้องการและกลับตาลปัตรส่งผลเสียอย่างร้ายแรงมาให้กับตัวเอง ดังเช่นเรื่องราวของนางสาวเขียนสวยที่ถูกทางมหาวิทยาลัยออกคำสั่งลงโทษให้เกรด F หรืออีกนัยหนึ่งก็คือ สอบตกนั่นเอง เนื่องจากไม่ปฏิบัติตามข้อปฏิบัติของนักศึกษาในการสอบ

	เรื่องนี้เกิดขึ้นเมื่องนางสาวเขียนสวยได้เข้าสอบในวิชาเลือกของตน ระหว่างที่กำลังขะมักเขม้นทำข้อสอบอยู่นั้น นางสาวเขียนสวยอยากจะรู้ว่าตนเองทำข้อสอบได้มากน้อยเพียงใด จึงได้คัดลอกบางประโยคของข้อสอบและคำตอบของตนเอง ซึ่งเป็นภาษาอังกฤษลงในใบแทนบัตรประจำตัวนักศึกษาของตน เพื่อจะนำมาตรวจกับเนื้อหาในหนังสือว่าตนตอบถูกตรงกับในหนังสือหรือไม่ ในจังหวะเดียวกันกรรมการผู้คุมสอบได้เดินมาพบจึงได้สอบถามนางสาวเขียนสวย และเมื่อได้ทราบเหตุผลแล้วกรรมการคุมสอบเห็นว่า นางสาวเขียนสวยน่าจะทำผิดข้อบังคับของมหาวิทยาลัยที่กำหนดไว้ ในเรื่องเกี่ยวกับการสอบ จึงได้ทำรายงานพฤติกรรมของนางสาวเขียนสวยถึงประธานกรรมการสอบ เพื่อให้ดำเนินการสอบสวนต่อไป หลังจากนั้นคณะกรรมการสอบได้เรียกนางสาวเขียนสวยมาชี้แจงข้อเท็จจริง และไม่นานก็ได้มีมติว่านางสาวเขียนสวยกระทำผิดข้อบังคับของมหาวิทยาลัย ในส่วนที่ว่าด้วยข้อปฏิบัติของนักศึกษาในการสอบ คณบดีจึงได้มีคำสั่งของคณะสั่งลงโทษนางสาวเขียนสวยโดยให้ได้รับ F ในรายวิชาดังกล่าวและให้พักการศึกษา 1 ภาคการศึกษา

	ภายหลังจากที่นางสาวเขียนสวยได้รับทราบคำสั่งลงโทษดังกล่าวแล้วจึงได้ยื่นหนังสืออุทธรณ์คำสั่งดังกล่าว ต่อมาคณะบดีได้มีคำสั่งแต่งตั้งคณะกรรมการเพื่อพิจารณาเรื่องอุทธรณ์ของนางสาวเขียนสวยและหลังจากนั้นจึงได้จัดทำรายงานผลเสนอต่ออธิการบดี และอธิการบดีได้มีคำสั่งยืนตามผลที่ได้รับรายงานมา นางสาวเขียนสวยจึงนำเรื่องนี้มาฟ้องต่อศาลปกครอง เนื่องจากเห็นว่าคำสั่งลงโทษดังกล่าวเป็นคำสั่งที่ไม่ชอบด้วยกฎหมาย

	ศาลปกครองชั้นต้นพิจารณาแล้วเห็นว่า การที่คณบดีได้มีคำสั่งลงโทษนางสาวเขียนสวย โดยวินิจฉัยว่านางสาวเขียนสวยได้กระทำความผิดตามข้อบังคับของมหาวิทยาลัย ซึ่งข้อบังคับดังกล่าวได้กำหนดว่าผู้เข้าสอบต้องปฏิบัติให้ถูกต้องตามข้อความที่แจ้งไว้ในข้อสอบเมื่อส่งสมุดคำตอบและกระดาษคำตอบแล้วจะขอแก้ไขเปลี่ยนแปลงมิได้ ดังนั้นข้อบังคับดังกล่าวจึงมุ่งบังคับผู้เข้าสอบให้ปฏิบัติตามคำสั่งที่ระบุไว้ในข้อสอบ 

หรือก็คือมุ่งเน้นในเรื่องของ “วิธี” การทำข้อสอบ ส่วนข้อห้ามเกี่ยวกับการนำข้อสอบหรือส่วนใดส่วนหนึ่งของข้อสอบออกนอกห้องสอบนั้น ไม่ปรากฏว่ามีการกำหนดไว้เป็นการเฉพาะ การที่คณบดีได้นำข้อบังคับดังกล่าวมาปรับใช้ โดยการระบุคำสั่งไว้ที่ปกหน้าของข้อสอบว่า ห้ามนำข้อสอบหรือส่วนหนึ่งส่วนใดของข้อสอบออกนอกห้องสอบ เป็นการปรับบทกฎหมายที่ไม่ตรงกับเจตนารมณ์ของกฎหมาย เพราะคำสั่งห้ามนำข้อสอบหรือส่วนหนึ่งส่วนใดของข้อสอบออกนอกห้องสอบ เป็นคำสั่งห้ามที่มุ่งควบคุมพฤติกรรมของผู้เข้าสอบ ภายหลังจากที่ได้ทำข้อสอบดังกล่าวเสร็จแล้ว มิใช่เป็นคำสั่งหรือข้อห้ามเกี่ยวกับวิธีการทำข้อสอบตามเจตนารมณ์ที่แท้จริงของข้อบังคับดังกล่าว ดังนั้น การที่คณบดีวินิจฉัยว่านางสาวเขียนสวยกระทำผิดตามข้อ 9 แห่งข้อบังคับดังกล่าว จึงเป็นการวินิจฉัยที่คลาดเคลื่อนไปจากเจตนารมณ์ของข้อกำหนด และเป็นการขยายความข้อกำหนดให้เป็นผลร้ายแก่นางสาวเขียนสวย อันเป็นการวินิจฉัยที่ไม่ชอบด้วยกฎหมาย

	และสำหรับการที่นางสาวเขียนสวยให้คัดลอกบางประโยคของข้อสอบ และคำตอบของตนเองลงในใบแทนบัตรประจำตัวนักศึกษานั้น เมื่อพิจารณาในข้อความที่นางสาวเขียนสวยคัดลอกออกมาแล้ว ถ้าไม่ได้นำมาเปรียบเทียบกับเนื้อหาของข้อสอบ ก็ไม่สามารถที่จะเข้าใจความหมายได้ การคัดลอกคำถามและคำตอบบางส่วนของนางสาวเขียนสวย จึงไม่ถือว่าเป็นการฉีกหรือนำสมุดคำตอบ และกระดาษคำตอบที่สมบูรณ์ออกจากห้องสอบคณะฯ ตามที่ยกขึ้นกล่าวอ้างในการลงโทษตามข้อบังคับ และสรุปได้ว่าการกระทำดังกล่าวต้องการเพียงเพื่อที่จะนำไปตรวจสอบ ว่าได้เลือกคำตอบถูกต้องหรือไม่เท่านั้น

	จากเหตุผลดังกล่าวจึงเห็นว่าการกระทำของนางสาวเขียนสวย ไม่มีความผิดฐานไม่ปฏิบัติตามข้อปฏิบัติของนักศึกษาในการสอบแต่อย่างใด ดังนั้น การวินิจฉัยว่านางสาวเขียนสวยมีความผิดดังกล่าวจึงไม่ชอบด้วยกฎหมาย

	และจากการลงโทษนางสาวเขียนสวยให้ได้รับเกรด F ในวิชาที่สอบและให้พักการศึกษา 1 ภาคการศึกษานั้น

ในการกำหนดโทษดังกล่าวโดยอาศัยอำนาจในข้อ 15.1.3 แห่งระเบียบมหาวิทยาลัย ว่าด้วยระบบการศึกษาสำหรับขั้นปริญญาบัตรบัณฑิต พ.ศ. 2540 ซึ่งได้กำหนดบทลงโทษในกรณีที่เป็นความผิดอย่างอื่น ที่ระบุไว้ในข้อปฏิบัติของนักศึกษาในการสอบว่า ให้ลงโทษตามควรแก่ความผิดนั้น แต่จะต้องไม่เกินกว่าระดับโทษต่ำสุดของความผิดทุจริต คือให้ลงโทษโดยให้ได้รับ F ในรายวิชาที่กระทำผิดระเบียบการสอบ ส่วนรายวิชาอื่นที่ยังไม่ได้สอบก็ให้ดำเนินการสอบตามปกติและให้ได้ผลการสอบตามที่สอบได้จริง และให้พิจารณาพักการศึกษาไม่ต่ำกว่า 1 ภาคการศึกษาหรืออาจให้พ้นสถานภาพการเป็นนักศึกษา และอาจลงโทษตัดคะแนนความประพฤติตามระเบียบว่าด้วยวินัยนักศึกษา ถ้ายังไม่พ้นสถานภาพการเป็นนักศึกษา ทั้งนี้ตามพฤติการณ์และความร้ายแรงแห่งการกระทำ แต่ในกรณีของนางสาวเขียนสวย ซึ่งเป็นความผิดอย่างอื่นที่ไม่ใช่การทุจริต การกำหนดโทษว่าจะสมควรจะลงโทษให้เท่ากับระดับต่ำสุดดังกล่าว หรือจะลงโทษให้น้อยกว่านี้ก็ย่อมทำได้ ทั้งนี้ก็ต้องเป็นเรื่องของการใช้ดุลพินิจให้เกิดความเหมาะสมในแต่ละกรณี แต่เนื่องจากกรณีนี้ศาลได้วินิจฉัยแล้วว่าการกระทำของนางสาวเขียนสวย ไม่เป็นความผิดฐานไม่ปฏิบัติตามข้อปฏิบัติของนักศึกษาในการสอบ ดังนั้น การที่คณบดีได้มีคำสั่งลงโทษให้ได้รับสัญลักษณ์ F ในวิชาที่สอบและให้พักการศึกษา 1 ภาคการศึกษา จึงเป็นการลงโทษที่ไม่ชอบด้วยกฎหมาย ศาลปกครองขั้นต้นจึงพิพากษาให้เพิกถอนคำสั่งลงโทษดังกล่าวของนางสาวเขียนสวย ที่คราวนี้เหมือนกับยกภูเขาออกจากอกและคงไม่อยากรู้คะแนนก่อนใครๆ ด้วยวิธีนี้อีกต่อไปแน่นอน ▪

เอกสารประชาสัมพันธ์ของสำนักงานศาลปกครอง ประจำปี 2557

หนังสือที่นี่...สถานีคดีปกครอง เล่ม 1

หนังสือที่นี่...สถานีคดีปกครอง เล่ม 2

หนังสือที่นี่...สถานีคดีปกครอง เล่ม 3

หนังสือข้อควรรู้ก่อนไปศาลปกครองหนังสือการ์ตูนสาระน่ารู้เกี่ยวกับศาลปกครอง ชุด สารพันปัญหาคดีปกครอง เล่ม 1

หนังสือการ์ตูนสาระน่ารู้เกี่ยวกับศาลปกครอง ชุด สารพันปัญหาคดีปกครอง เล่ม 2

หนังสือคดีปกครอง... รู้ไว้บอกต่อ

แผ่นพับ เรื่อง การเตรียมคำฟ้อง

แผ่นพับ เรื่อง 4 ขั้นตอนสำคัญ ของการดำเนินคดีในศาลปกครอง

แผ่นพับ เรื่อง ระยะเวลาการฟ้องคดีปกครอง

แผ่นพับ เรื่อง วิธีการชั่วคราวก่อนการพิพากษา

แผ่นพับ เรื่อง รู้จักกับตุลาการผู้แถลงคดีปกครอง

แผ่นพับ เรื่อง ระบบไต่สวน

แผ่นพับ เรื่อง การอุทธรณ์คำสั่งหรือคำพิพากษา

วีซีดี เรื่อง การฟ้องคดีปกครอง

ซีดี สารคดีวิทยุ ชุด ความเป็นธรรมคือภารกิจของเรา

ซีดี สารคดีวิทยุ ชุด ครบเครื่องเรื่องคดีปกครอง

ดีวีดี ชุด สารคดี บทเรียนชีวิตจากคดีปกครอง

สนใจเอกสารประชาสัมพันธ์หรือสอบถามรายละเอียดเพิ่มเติม โทร 0-2141-1111

